
APOPHTHEGMATA 


Magno sane studiosorum omnium adjumento saepe olim in lucem 
editum est Apophthegmatum opus. Abunde enim legentibus prehibe- 
bantur cum profanorum tum sacrorum Apophthegmatum series, ut 
aliqua verae pietatis recordatione inter legendum, ab Ethnicorum 
schola sane quidem erudita, profana tamen, traductus lector, ad 
caelestium rerum studium et amorem excitaretur. Non tamen negan¬ 
dum eorum pleraque alia atque sententias videri; quae tamen, cum 
magna ex parte a christianis viris, aut dignitate aut doctrina morum- 
ve sanctitate conspicuis, et tanquam triariis post illos profanos ut 
plurimum in acie collocatis, profecta sint, poterant legentium et 
audientium animos ad frugem sua vi et auctoritate permovere. 


1. QUID SIBI VELIT NOMEN «APOPHTHEGMA» 


Si fontem graecum attendas, scilicet drco et tp0Ey|xa, idem exprimit 
ac «dictum insigne» a quodam viro eximio prolatum. Hispanica 
nostra Academia ipsum definit «sententiam brevem simul et acu¬ 
tam», quae affinis est tum aphorismo, tum item paroemiae, tum 
etiam proverbio vel adagio. 

Porro, exstant varia «corpora» sive collectiones celeberrimae 
Apophthegmatum, quas inter commemorare in primis libet Collecta¬ 
nea illa Plutarchi, deinde Diogenis Laertii, item Sanctorum Pa- 

trum in Aegypto degentium, et inter recentiora, opus Erasmi Rothe- 
rodami, Aeliani, aliaque. v 

His pagellis pauca tantum in medium proferam, nam liquido 
constat nullo modo fieri potuisse, ut Apophthegmata plurima, vel 
praestantissima quaeque, proferrem. 

Sunt igitur apophthegmata cum adagiis ipsis comparanda, cum 
non parum conveniant, immo affinitatem maximam inter se habeant. 
Nam cum sit adagium, teste Varrone, quasi «circumagium» et cele¬ 
bre dictum, per ora hominum obambulans, et «scita quapiam novi¬ 
tate insigne», ut inquit Erasmus, nulli dubium est quin et apophtheg- 
ma sit celebre dictum, scita quapiam novitate insigne, quamvis non 
sit vulgo jactatum, nec passim per ora hominum obambulet, ut ada¬ 
gium. 

Praeterea, inter alia quae adagiis confinia ponuntur, etiam Eras- 
mo teste, sunt Apophthegmata, quae nec alio modo differunt ab ada¬ 
giis quam sententiae. Inter sententiam autem et adagium seu prover¬ 
bium —quod graece «paroemia» dicitur— hoc est discriminis, quod 
utrumque cum altero conjungi potest, et utrumque rursus ab altero 
sejungi, non aliter, ut sic loquar, quam album ab homine. Et veluti 
non omne album est homo, nec etiam homo est omne quod album 
est, tamen nihil vetat id album esse, quod homo est, ita etiam non 
raro fit ut sententia paroemiam seu proverbium complectatur. Ita 
ratiocinatur Conradus Lycosthene in opere «Apophthegmata», quod 
inscribitur Lugduni edito, anno MDCXIIII. 

Non omne tamen quod paroemia est, idem est atque sententia, 
nec e contra. Exempli gratia, sententia est haec, non adagium, nec 
proverbium: «Pascitur in vivis livor, post fata quiescit». Proverbium 
vero est hoc, et non sententia: «Ego in portu navigo». Sententia vero 
simul et proverbium: «Ne puero gladium». 

Aliqua sunt apophthegmata, quae simul etiam sunt proverbia, ut 
est responsum Simonidis ad quendam in convivio tacentem. «Nam' • 
—inquit— si quidem stultus es, sapientem rem facis; si vero sapiens, 
stultam». Apophthegma vero est, non autem proverbium, si dicas: 
«Oportet Caesaris uxorem, non solum crimine, verum etiam criminis 
suspicione vacare.» Quia igitur quaedam sunt ex adagiis, ex quibus 
confici possunt apophthegmata, quae transire possunt in adagia, non 
inutile est horum inter se affinitatem demonstrasse. Nam hinc constat 
apophthegmata ad omnia ea utilia fere esse, ad quae sunt et adagia; 
et ubi aliquid inter hujusmodi apophthegmata desideratur, id posse 
ab adagiis facile mutuari; pro apophthegmate enim ex adagiis usur¬ 
pari potest, si quis respondeat injusta petenti, se «usque ad aras esse 
amicum.» 

Itaque etiam multa hac ratione formari possunt, et passim ex 
omnibus adagiis possunt apophthegmata commode formari, ubi bre- 



Apophthegmata 


3 

vitas simul adsit, et sententia, et quod scite dici possit. Nam scitum 
appellamus quod antiquitate pariter et eruditione commendatur. 


En exempla nonnulla apophthegmatum: 

Zeno dicebat plerosque philosophos in multis sapere, sed in for¬ 
tuitis vulgaribusque rebus esse fere semper imperitos (Diog. 
Laert. 7,1). 

Socrates graviter ajebat, nec a mortuo petendum colloquium, 
nec ab avaro beneficium; uterque enim fari rite non poterant 
(Stob. De Injustitia, 23,6). 

Agesilaus, cum sciscitaretur quo pacto posset quis tuto impe¬ 
rare nulla stipatus satellitio, respondit: «Si sic imperet suis, que¬ 
madmodum pater imperat liberis» (Plut. in Lacon, 6,3). 

Carolus V Caesar, bello africano Algeriensi non ex animi sen¬ 
tentia successurum proelium cum previderet, malle se dixit 
unum Christianum servare, quam mille Mauros, Tureas, Poe- 
nosve occidere (Guil. Zenocarus in ejus vita, 3,14). 


2. APOPHTHEGMATUM PROPRIUM QUID 


Nunc videamus quid sit apophthegmatum proprium et unde id 
eis contingat. Ipsius enim tradita definitione et similitudine atque 
differentia ab adagiis, si quid proprium est apophthegmatis, in me¬ 
moriam rursus revocabimus, et facile etiam inde apparebit quo modo 
et ad quot utilis sit apophthegmatum cognitio. 

Apophthegmatis proprium est quod est sententiae proprium, hoc 
est, ut eruditione et antiquitate commendetur, sitque scita quapiam 
novitate —ut diximus— insigne et celebratum, quod etiam maxime 
adagio convenit; immo ex hoc fit, ut ad quaecumque utilia sint pro¬ 
verbia ad eadem conferant et apophthegmata. 

Perducit igitur apophthegmatum cognitio cum ad alia permulta, 
tum potissimum ad philosophiam, ad persuadendum, ad decus et 
ad gratiam orationis, atque etiam ad intellegendos optimos quosque 
auctores. De philosophia, exempli gratia, haec habe: 

Diogenes percontanti quid lucri caperet ex philosophia: Ut ni¬ 
hil, inquit, aliud, certe hoc, quod ad omnem fortunam paratus 
sum. (Diog. Laert. 6,2). 

Zeno dicebat philosopho nulla re opus esse. Eoque pecuniam 
deposuit apud trapezitam hac condicione, ut si liberi essent 
idiotae, traderet eam illis; sin philosophi, nummos distribueret 
in plebem, quod indoctis opus esset pecunia; philosopho nec 
opus, nec utilis (Diog. Laert. 6,5). 

Aristoteles interroganti quid lucri cepisset ex philosophia: Ut 
ea, inquit, nullo imperante, faciam quae vulgus facit metu le¬ 
gum. Idiota a furto abstinet, quia lex minatur poenam; philo¬ 
sophus abstinet, quia per se turpe est, etiamsi liceat impune 
(Diog. Laert. 5,1). 

Facere docet Philosophia, non dicere; et hoc exigit, ut ad legem 
suam quisque vivat, nec ab oratione vita dissentiat: ut ipsa 
inter se vita unius sine omnium actionum dissentione coloris 
sit (Sen. Epist. 20,13). 


De persuasione, inter alia, haec tantum apponam: 

Bion dicebat superbiam studiosorum esse profectus obstacu¬ 
lum. Indocilis enim est qui inani persuasione eruditionis de¬ 
lusus, mavult doctus videri quam esse. (Diog. Laert. 4,7). 

Socrates qui per vim, inquit, coacti sunt, libertate ceu magna 
re privati, odio prosequuntur illos qui coegerunt; qui vero sua¬ 
dela inducti sunt, ceu cum gratia invitati amant (Xenoph. Com- 
ment. 1,5). 

Cum Crates, apprehenso Zenonis pallio, eum a Stilponte retra¬ 
here niteretur: Commodissime, inquit, o Crates, philosophum au¬ 
ribus teneas; nam si per vim egeris, corpus erit apud te, ani¬ 
mus apud Stilpontem. (Diog. Laert. 6,6). 


De orationis gratia et decore haec sufficiant: 

Diogenes sermonem ad gratiam instructum, melleum laqueum 
esse dicebat. (Diog. Laert, 6,2). 

Demetrius Palherius ajebat quantum in bello valeret ferrum, 
tantum in Republica valere orationem. Illic enim res geritur 
viribus, hic persuasione. (Diog. Laert. 5,5). 

Zeno asserebat formam esse vocis florem, nam loquentis ora¬ 
tionem forma commendat; et rursus oratio composita gratiam 
addit formae. (Diog. Laert. 7,1). 

Cicero cuidam interroganti quamnam ex Demosthenis orationi¬ 
bus optimam judicaret, respondit: Longissimam. (Plut. in 
Cic. 3,2). 


3. PHILOSOPHIAE THESAURI IN APOPHTHEGMATIS INCLUSI 


Et, ut dixi, apophthegma conducit ad philosophiae scientiam 
comparandam: quoniam scite dictis quicquid est philosophiae, scien¬ 
tiae et sapientiaeque in homine facile comprehenditur. Non segniter 
ergo nec oscitanter, sed pressius et penitius inspicienda erunt • et 
relegenda haec scite dicta quae optima quaeque philosophorum dog¬ 
mata in unum conflant et uno intuitu, ut ita dicam, legentibus prae¬ 
bent. Bene Diogenes sapienti nihil deesse colligebat hoc syllogismo: 
«Deorum omnia sunt, deorum autem amici sunt sapientes, et ami¬ 
corum communia sunt omnia, sapientium igitur sunt omnia». Sed 
eodem syllogismo rejici poterat petens aliquid: «Cur petis habens 
omnia? At respondisset: Non peto, ser repeto» (Cf. Diog. Laert. 6,2). 
Idem Diogenes ajebat faciles esse Deos ad donandam hominibus vi¬ 
tam; ceterum hanc ignorari ab his qui quaerunt unguenta et delicias; 
his enim qui fruuntur credunt se vivere, cum veram vitam, tran¬ 
quillam et suavem una praestet sapientia. ( Ibid .). 

Haec autem sapientia idem est ac philosophia, ut ait Cicero, de 
qua multum in apophthegmatis agitur. Exemplo sint haec: 

Bias eos qui inani sapientiae vacant, similes esse noctuae ocu¬ 
lis autumabat. Hujus enim oculi noctu quidem valent; sole au¬ 
tem splendente, caecutiunt. Et illorum mens acutissima quidem 
est in vanitate contemplanda; ad veri autem luminis objectum 
motum obscuratur. (Stob. Serm. 3,2). 

- < • 

Alexander videns Diogenem in dolio decumbentem: «O vas, ait, 
sapientia refertum». At philosophus assurgens: «Regum, inquit, 
omnium maxime, unam abs te fortunae guttam expeto, ut vel 
dolium hoc, quod vocas sapientiae, illaesum mihi permaneat, 
sine quo parum feliciter cum sapientia agitur». (Stob. et Plut. 
An bene lateat Sapiens). 

Aristoteles persuasum habebat sapientem sibi sufficere, eo 
quod omnia quae sunt aliorum, sunt et hujus qui cum omnibus 
habet amicitiam, et amicitia facit omnia communia. (Diog. 
Laert. 5,1). 

Pythagorei existimabant Geometriam, Arithmeticam, reliquaque 
in speculatione sita, et scientias esse et circa «entia» versari, at 
sapientia circa genera «entium». Etenim occupata est sapientia 
circa omnia quae sunt: ceu visus circa omnia visibilia et auditus 
circa omnia audibilia (Cf. Stob. Serm. de Virtute, 2,3). 


Ceterum, Seneca ( Epist . 9,14) tradit Chrysippi sententiam, Stoi¬ 
cam certe, sed sapientiae plenam. Ajebat ille sapientem nulla re indi¬ 
gere, et tamen multis illis rebus opus esse. Contra, stulto nulla re 
opus esse; nulla enim re scit uti, sed omnibus eget. Sapienti et< mani¬ 
bus et oculis et multis ad cottidianum usum necessariis opus estf, 
sed eget nulla re. Egere enim necessitatis est. Nihil autem necesse 
sapienti est. ' •* ; * 

Aliquando tamen sapiens sapientia quidem eget. Alexander, exem¬ 
pli gratia, in Callisthenem nequaquam sese accomodantem aulae re¬ 
giae moribus, sed et dictis et gestu prae se referentem nihil sibi pla¬ 
cere, pronuntiavit hunc versiculum: «Sapientem ego odi, qui sibi sa- 
pit nihil». 


4. ' IGNICULI INGENTIS SAPIENTIAE 


Jam vero, subsunt in hisce scite dictis et sententiis veluti quidam 
igniculi ingentis sapientiae. Suntque hujusmodi apophthegmata similli- 
na sacrorum mysteriis, ut veteres ajebant, in quibus quaepiam res ac 
divinae minutulis, et in speciem pene ridiculis caerimoniis significari 
solent. His enim brevibus dictis per involucrum quoddam eadem 
'adumbrantur, quae philosophiae principes tot voluminibus tradide¬ 
runt; immo, tantum honoris habitum est eis olim, ut non ab homine 
projecta, sed caelitus delapsa, viderentur. Aliqua inter paene infinita 
apponere non gravabor; et quidem de prudentia et de prudenter 
dictis: 


Periander, quaerenti quid in minimo maximum esset, respon¬ 
dit: «Prudentes cogitationes animae in corpore humano». (Stob. 
Serm. 3,4). 

Anthistenes dicere solebat, tutissimum esse murum pruden¬ 
tiam, quod is nec collabitur, nec proditur. Nulla quippe moe¬ 
nia sunt tam munita, quin machinis aut suffossionibus, aut 
vallorum proditione capiantur. Prudentis autem decreta sunt 
inexpugnabilia. (Diog. Laert. 6,1). 

Scipio Minor, juvenis etiamnum, tantam habebat opinionem 
fortitudinis et prudentiae, ut Cato senior interrogatus de his qui 
apud Carthaginem militarent, in quibus erat et Scipio junior, 
homerico versu'responderit: «Ille sapit solus, volitant alii velut 
umbrae». (Plut. in Apoph. 5,3). 

Non frustra Bion existimabat prudentiam tanto ceteris virtutibus 
antecellere, quanto ceteris sensibus praestaret visus. Nam oculi prae¬ 
lucent toti corpori, nec ulla est virtus absque prudentia. Nam quo¬ 
modo justus reddet cuique suum, nisi prudentia commonstret quid 
cui debeatur? (Cf. Diog. Laert. 4,7). Quin etiam, puod apud nos pas- 
sim dicitur, jam ab Isocrate asserebatur, cum ex hominum vita colli¬ 
geret «virum frugi et prudentem debere praeteritorum meminisse," 
agere praesentia, futura cavere» (Stob. Serm. 1,7). 

Ut paulo ante dixi, haec scite dicta non ab homine profecta, sed 
'caelitus delapsa videri; idque nihil habet miri, cum e caelo, inquit 
Juvenalis, descendit illud «Nosce teipsum». Et perinde etiam pro fo¬ 
ribus templorum, veluti digna diis, inscribebantur, passimque colum¬ 
nis et marmoribus insculpta videbantur tanquam immortali digna 
memoria. Sed hoc adhuc longe magis manifestum est, si quis me¬ 
moria repetat Socraticum illud, quod in Apologia Socratis responsum 
habetur, ubi plurimis rationibus Socrates docet, «magis oboediendum 
esse Deo quam hominibus». Hoc enim dogmate nullum unquam pro¬ 
ditum est a philosophis vel ad recte instituendam vitam salubrius, 
vel christianae religioni nostrae vicinius; et nihilominus rem tantam 
breve hoc apophthegma paucis complectitur. Re quidem vera, felicita¬ 
tis humanae summa eo comprehensa est. Immo, ut quidem affirmavit, 
Hoc si mortalibus persuaderi queat, illico facessent e medio bellum, 
invidia, fraus, atque universum malorum agmen. Ex hoc igitur uno 
solo apohthegmate satis patet quantum philosophiae brevis sententia 
nobis aperiat. ‘ 

f 


5. APOPHTHEGMATA DE COGNITIONE SUI, QUAE EST 
• PHILOSOPHIAE SUMMA 


i 

Sed quae ratiocinando diximus, in ipsis auctorum sententiis vi¬ 
deamus. Sunt paene innumera apophthegmata de cognitione sui. «Dif¬ 
ficile namque est se nosse, sed beatum. Et haec est secundum na : 
turam vita.» Hoc est maximum sed difficillimum, nam «minime sibi 
quisque notus est et difficillime de se quisque judicare et sentire po¬ 
test»; aliena enim rectius perspicimus quam nostra, et sibi quisque 
adulator est. Jam exempla dabo: 

Demonax, interrogatus quando coepisset philosophari: «tum di¬ 
xit cum cognoscere meipsum incoepi». (Stob. Serm. 21,4). 

Bias, ut homines ad sui cognitionem duceret, jubebat in specu¬ 
lo unumquemque suas actiones contemplari, ut honestas magis 
ornaret, turpes vero emendaret. (Stob. Ibid.). 

Quod idem est atque illud Senecae, qui asserit inventa esse specu¬ 
la, ut homo se nosceret. «Multa, inquit, ex hoc consecuta: primo sui 
notitia, deinde et ad quaedam consilium. Formosus, ut vitaret infa^ 
miam; deformis, ut sciret redimendum esse virtutibus quidquid cor¬ 
pori deesset; juvenis, ut flore aetatis admoneretur, illud tempus esse 
discendi et audendi fortia; senex, ut indecora canis deponeret et de 
morte aliquid cogitaret». (Nat. Q. 1,17). 

Ad rem autem redeuntes, en alia apophthegmata philosophiae 
plena: 

Diogenes interrogatus quonam modo quis suimet praeceptor 
fieri posset, respondit: «si seipsum eis, quibus alios increpat, 
increpuerit». (Stob. Serm. 1). 

Chilon volebat, nosse seipsum quemque debere. Atque idcirco 
Apollini aureis litteris sacratum ejus dictum fuit. Nam qui se 
recte nosset, animam atque corpus, ut aequum est, diligeret; 
neque quod uni est impartiendum, alteri praeberet. Quod cum 
plerique perperam faciant, id nullius alterius culpae est adscri- 
bendum, nisi quod nos ipsos, id est, humanam compactionem, 
agnoscere nolimus. (Stob. Ibid. et Fulg. 4,2). 

Praeterea, nosse ignarum se esse, sapientiae est; et scire se injus¬ 
titiam fecisse, justitiae. Immo, is maxime se novit, qui se nihil esse 
putat. Exinde illud decantatissimum Heracliti, qui juvenis adhuc, om¬ 
nium sapientissimus esse inde judicabatur, quod rogatus quid sciret, 
respondisset «sat scio quod nihil scio» (Ex Aristonymi scriptis reci¬ 
tat Stob. Serm. 21). Itidem Socrates dicebat «sese nihil scire praeter 
hoc unicum, quod nihil sciret, reliquos vero ne hoc quidem scire». 

Rursus, bene seipsum nosse monstravit Theocritus, nam cuidam 
quaerenti quare libros non scriberet, respondit: «Quoniam, ut libet, 
non possum; ut vero possum, non libet». (Stob. Serm. 21 ex Aris- 
tonymo). 

6. APOPHTHEGMATA PATRUM 


Licet hoc caput strictim obire teneamur, spernenda minime suni 
celeberrima illa Sanctorum Patrum apophthegmata, quae vitam mo¬ 
nasticam mirum in modum illustrant, quaeque eremitarum mona¬ 
chorumque conversationem in Thebaida et Aegypto transactam non 
parum commendant. Sunt enim tanquam egregia religiosae vitae do¬ 
cumenta, quae ad nos usque pervenerunt, neque minus probitatis, 
quam eruditionis spiritalis fructum, non solum monasticae vitae man¬ 
cipatis, sed laicis in saeculo degentibus praebent. Illos re vera, «quo¬ 
rum vita fulget in Ecclesia», tum exemplis tum scriptis suis, effi¬ 
giem dixeris christianae sanctitatis quamdam efformasse. Cujusmodi 
apophthegmata fontem evangelicae doctrinae constituunt, quatenus 
«Sapientiam omnium antiquorum» exquirere videntur, et mysticae 
quasi corpus aliquod efficiunt. Proh dolor, haec tantum commemo¬ 
rare, prae angustiis spatii, mihi datum est: 

Frater dixit abbati Antonio: «Ora pro me». Ait illi senex: «Nec 
ego tui misereor, nec Deus, nisi tu quoque operam navaveris. 
Deumque fueris deprecatus» (MG [= Migne Graeca] 65,80 C). 

Dixit abbas Mios, ille Belei: «Oboedientia pro oboedientia est. 
Si quis oboedierit Deo, Deus obaudiet eum» (MG 65,301 C). 

Frater rogavit abbatem Poemenem, ut traderet sibi aliquod vi¬ 
tae documentum. Et ait illi: «Quamdiu olla igne subjecto cale¬ 
fit, non potest musca, nec ullum aliud reptile, eam tangere, 
sed cum frigida fuerit, tunc insident ei. Pari modo monachus: 
quamdiu in spiritualibus actionibus permanet, non reperit ini¬ 
micus quo eum dejiciat» (MG 65,349 C). 

Patres volentes Macarium probare, contempserunt illum di¬ 
cendo: «Cur Aethiops iste venit in medium nostri?» Ille vero 
audiens, tacuit. Postea ajunt ei: «Abba, nihil modo turbatus es?» 
Respondit: «Turbatus sum, sed non sum locutus». (MG 65,284 A). 

Cuidam percontanti quisnam esset monachus, dixit abbas Jo- 
seph: «Non potes fieri monachus, nisi instar ignis totus exstiteris 
flammeus» (MG 65,229 C). 

Abbas Besarion moriens dicebat: «Debet monachus, instar che- 
rubim et seraphim, totus esse oculus» (MG 65,141 D). 

Dixit abbas Alonius: «Nixi homi dixerit in corde suo: Ego solus 
et Deus sumus in mundo, requiem non obtinebit» (MG 65,113 A). 

Et hujuscemodi alia, quae in «Vitis Patrum» legi possunt. 


7. APOPHTHEGMATA, UT SIVE AUCTORE, OMNIUM SUNT 


' Sed videamus quem ad modum etiam ad persuadendum hujus¬ 
modi sententiae conducant, unica autem hac ratione, ut ceteras brer 
vitati consulens ommittam. Hoc facile constat, quod apophthegmata 
sive sententiae, quae vulgo receptae sunt, hoc ipso quod incertum 
auctorem habent, velut omnium sunt, et vi maxima ad • persuaden¬ 
dum gaudent. Neque enim durassent haec in aeternum —inquit Fa¬ 
bius— nisi vera omnibus viderentur. Sic, Pythagorei feruntur si 
quando quid in disputando affirmarent, cum ex iis quaereretur quare 
ita esset, respondere solere: «Ipse dixit». Ipse autem erat Pytagoras. 
Tantum opinio praejudicata poterat, ut etiam sine ratione valeret 
auctoritas. In apophthegmatis vero res non ita se habet, nam ratio 
valet sine nomine, doctrina sine auctore, sententia sine, philosopho. 
Ipsa enim sententia per se confirmat et fulcit, castigat et monet, so- 
liatur et fovet, obsecrat et increpat..., quid amplius? apophthegma 
per se loquitur. Obscuratur auctor ut appareat auctoritas, et ipsa 
per se magis innotescat. Sed alia exempla proferam: 

De pudore et verecundia: 

Diogenes adulescenti cuidam erubescenti, atque ob id perturba- 
’ to: «Bono animo es, inquit, fili, istiusmodi est virtutis tinctura» 
(Diog. Laert. 6,2). 

Demetrius Phalerius admonebat adulescentes, ut domi paren¬ 
tes in via obvios, in solitudine revererentur seipsos. Pudor tene¬ 
ram aetatem optime deterret a peccando; qui nusquam non 
> ' adest, si quis revereatur seipsum. (Diog. Laert. 5,5). 

M. Cato ajebat, sibi magis placere juvenes qui rubescerent, 
quam qui pallescerent, quod rubor arguat probam indolem, 
pallor timorem (Plut. in Apop. 4,13). 

De vita humana: 

" 1 Democritus, vitam sine festivitatibus dicebat longam esse viam 
sine diversoriis (Stob. Serm. 16,4). 

Ait Democraths: «vivere impudenter, intemperanter, impie, non 
tam male vivere est, quam diu mori». (Cael. Rhod. 13,25). 

Plutarchus asserit: non possumus dicere «vivens hoc non pa¬ 
tiar»; possumus dicere «vivens hoc non faciam», mentiri scili¬ 
cet, et similia. (De Tranq. An. 4,7). 

» • 

Socrates in vita tanquam in theatro permanendum esse dice¬ 
bat, quamdiu rerum et operum hujus vitae jucundum fuerit 
spectaculum. Addamus et illud Pythagorae: «quandiu summo 
rerum Domino visum fuerit, qui e statione nos in tempore evo¬ 
cabit.» (Diog. Laert. 2,6). 

Philosophus quidam interrogatus qualis esset hominis vita, cum 
parumper se ostendisset, mox se abscondit. Quo indicare voluit, 
momentaneam et perbrevem esse hominis vitam. (Rodulf. Agric. 
De Inventione, 1,24). 


. * ■ ' * 

Haec et alia multa apophthegmata auctores quidem habent,, sed 

hutorem quatenus auctorem inspicere, nihil refert. Quod nostra ma¬ 
xime interest est ipsam inspicere sententiam, quippe quae in Uni¬ 
versum dicta, generaliter omnes homines comprehendat, ac ubique 
et semper momentum habeat. Sed videamus jam quaedam sine aucto¬ 
re quae, ut alia apophthegmata hucusque prolata, latissime patent: 

% ■ ♦ 

Veritas quidem amara est et ingrata stolidis; mendacium autem 
suave et gratum; nimirum ut illis, quibus dolent oculi, molestus 
' est lucis aspectus, tenebrae autem visum reprimentes carae et 
minime molestae sunt. (Conr. Lycosthene, Apoph. De Verita¬ 
te, 684). 

Philosophus quidam dicebat, magistros a discipulis magnam 
mercedem exigere debere. Ab ingeniosis quidem, quod multa 
discant; ab hebetibus, quod multum molestiae exhibeant (Idem, 
De Mercede, 455). 

Quidam navigaturus in Asiam, cum navem conscendisset et a 
quodam interrogaretur, num metueret ne naufragio ejectus, a 
piscibus devoraretur: «Quid, inquit, metuam a pisicibus, qui tot 
pisces devorarim? (Ibid. p. 237). 

Cum patris mors cuidam significaretur, respondit: «Desine lo¬ 
qui blasphemias, nam pater meus immortalis est». (Apoph. Pa 
trum. Lycosth. De morte, 489). 

Morio quidam dicebat, in uno annulo bonos principes sculpi 

omnes posse. Sentiebat nimirum, esse magnum principum et 
imperatorum numerum, sed in iis perpaucos qui probitatem am¬ 
plecterentur. (Vopisc. in Aurelio. Lycosth. De morionibus, 477). 

Quidam Lacon claudus ad bellum proficiscens, cum ab aliis de¬ 
rideretur: «Non opus est, inquit, fugientibus, sed qui subsistant, 
et ictus hostium fortiter propellant». (Plut. in Lacon, 4,3). 


8. APOPHTHEGMA ALIQUANDO IDEM QUOD SENTENTIA VEL 
ADAGIUM CONTINET 


Auctor ad Herenn. 4,17,1 dicit: «Sententia est oratio sumpta de 
vita, quae aut quid sit, aut quid esse oporteat in vita, breviter os¬ 
tendit». Hoc idem fere est apophthegma. Aliquando enim est tam¬ 
quam sententia acuta, quae suo loco adhibita maximopere ornat ora¬ 
tionem. Jam vero sententiarum virtutes sunt (ut notat Heineccius, 
Fundamenta stili cultioris, p. 101): 1. acumen, 2. rotunditas, i.e. si 
concinna periodo conclusae sint, 3. et sapientia, ut aliquod praecep¬ 
tum complectantur. Talia sunt haec apophthegmata: 

Mali ideo vivunt, ut edant bibantque; boni ideo cibum sumunt 
ac potum, ut possint vivere (Plut. Lycoth. De vita humana, 703). 

«Spes, ajebat Diogenes, primum est in vita, et item postremum» 
(Stob. Ser. 109. Lycosth. De spe, 663). 

Vitae tempus ita metiendum, quasi et diu et parum victuri si¬ 
mus. (Bias, apud Diog. Laert. 1,6). 

Quis arcanum sermonem continere queat? — Qui carbonem quo¬ 
que ignitum lingua retinere potest (Aristoteles, apud Lycosth. 
De silentio, 652). 

Thus Deo, laus vero bonis viris tribuenda est. (Socrates, apud 
Stob. Serm. 103). 

Neque corpus sine animo exerceamus, neque animum sine cor¬ 
pore, nam alterum athletarum est, alterum inertium. (Plato apud 
Laert. 3,4). 

Qualibet terra homini sapienti pervia est, cum forti animo mun¬ 
dus universus patria sit. (Democritus apud Stob. Serm. 40). 



Apophthegmata 


13 


Alia paene infinita afferre possum, sed sat est ut legentibus com¬ 
monstrem interdum fere idem esse apophthegma quod sententia, im- 
mo quod adagium sit. Adagium scilicet est dictum acutum vulgari 
omnium sermone tritum, quod plerumque ad factum aliquod amoe¬ 
num aut ritum veterem, aut simile quid respicit. Quas quidem vir¬ 
tutes apophthegma quam saepissime praebet. 

Sed gressum facio, ut quemadmodum de graviter dictis hactenus 
egi, nunc de facete et urbane dictis in apophthegmatis agam. 


9. APOPHTHEGMATA URBANA ET JOCOSA VEL SALSE DICTA 


Genus hoc dicendi jocosum et urbanum dici non potest quanta 
voluptate legentes aeque ac audientes afficiat Unde (ut ait Heineccius, 
op. men. p. 153) et a veteribus ejusmodi facetiae sales dicuntur, eo 
quod non minus sermonem, quam sal cibos, condiunt. Quamvis vero 
natura hic utramque faciat paginam, nihilque sit frigidius jocis, in¬ 
vita Minerva excogitatis, plures tamen fuerunt, qui totam artem jo¬ 
candi praeceptis quibusdam includere ausi sint. In Apophthegmate 
fere omnes jocandi modos adsunt. Ridiculum vel in verbis est, vel 
in ipsa re seu sententia. 

Itaque: a) Ambiguitas. Sic olim de servo jocatus est Nero, «so¬ 
lum esse, cui domi nihil sit nec obsignatum, nec occlusum». (Cic. De 
orat 2,56; cf. De Off. 1,29). 

b) Interpretatio nominis: «Venio nunc ad aureum illud nomen 
Chrysogoni». (Cic. Pro Sext. Rose. 43). 

c) Responsio ad verbum, non ad sententiam. Sic, quaerente cen¬ 
sore Catone: «Ex tui animi sententia tu uxorem habes? — Non hercle, 
inquit Nasica, ex animi mei sententia». (Cic. De Orat. 2,65). 

Et hi quidem verborum joci sequuntur rerum vel sententiarum, 
ut sunt festiva narratio, amplificatio incredibilis, ironia vel dissimu¬ 
latio urbana, falsa intellectio, abscondita ridiculi suspicio, salsa stul¬ 
titiae reprehensio, lenta et tarda responsio et alia hujuscemodi. Quae 
quidem omnia in apophthegmate exhibentur. Lege, quaeso, inter alia 
quamplurima, quae sequuntur, ut credo, praestantiora: 

a) FACETE ET JOCOSE DICTA 

Quidam, videns vetulam quandam nimis compte incedere: «Si, 
inquit, ad vivos properas, falsa es; si ad mortuos, ne cunctare». 
(Lycosth. Apoph. 233). 

Demonax rogatus an philosophus etiam placentis vesceretur: 
«Quid, inquit, nurn putas apes stultis tantum mellificare? (Pla¬ 
centae meile condiebantur, saccaris usu nondum reperto). (Lu- 
cianus in vita. Lycosth. Apop. 234). 

Quendam poetam joculatoribus quibusdam ob edacitatem al¬ 
gentibus, ac sciscitantibus quidnam libentissime comederet: 
«Spermologos, inquit, tostos». (Spermologus et avem significat, 
et blateronem ac vaniloquum). (Lycosth. Apoph. 235). 

Cleon citharoedus, cognomine bos, non recte pulsabat lyram, 
et voce plurimum dissonabat ab ejus fidibus. Eum cum audi¬ 
visset Stratonicus: «Asinus inquit, ad lyram, adagium olim fuit, 
nunc autem dicendum: «Bos ad lyram». (Idem. Apoph. ibid.). 

M. Lollius videns Galbam eloquentissimum oratorem, omni cor¬ 
poris habitu carentem: «Proh dolor, inquit, quam male habitat 
Galbae ingenium». (Macrob. Satur. 20,6). 


b) DE ANIMOSE ET ARGUTE DICTIS 

Xenocrates a Dione dicteriis lacessitus: «Non sum, inquit, tibi 
responsurus; neque enim tragedia a comoedia taxata dignatur 
eam responso». (Diog. Laert. 4,2). 

Quidam dixisse fertur Lacedaemonios non oportere percontari 
quot sint hostes, sed ubi sint, significans non a militum numero 
pendere victoriam, sed a rei gerendae celeritate (Plut. in Apoph. 
Lycosth. 55). 

Cum Leonidae Alexandridae filio quidam dixisset: «Hostes sunt 
prope nos»; «Et nos, inquit, prope illos», significans ob id non 
minus imminere discriminis hosti, quam ipsis. (Plut. Apoph. 
Lacon. Lycosth. ibid.). 

Thales, cum diceret mortem aeque salutarem esse ac vitam, au- t 
divit a quodam: «Cur igitur non moreris?» Argute respondit, 
«Ob hoc ipsum, quia nihil refert. Potius enim habetur, quod 
accersitur». (Dtog. Laert. 1,1). 

Philoxenus interrogatus quam ob causam inducere in tragoediis 
mulieres malas, cum Sophocles eas induceret bonas, argutissime 
respondit: «Quia ille, inquit, tales inducit, quales esse deberent: 
ego vero quales sunt». (Lycosth. Apoph. 59). 

Mendicus quidam petiit aliquid a Lacone. At ille: «Si quid, in¬ 
quit, dedero tibi, magis es futurus mendicus. Verum istius pro- t 
brosae vitae fuit auctor, qui tibi primus dedit teque fecit iner-. 
tem». (Plut. in Lacon. 3). 

c) DE CONVICIIS IN IPSUM AUCTOREM RETORTIS 

Anacharsis exprobranti cuidam Attico, quod natus esset in 
Scythia: «Mihi, inquit, probro est patria, tu patriae». (Dtog. 
Laert. 1,6). 

Quidam Diogeni objiciebat quod olim falsam monetam signasse!. 
«Fateor, inquit Diogenes, fuisse tempus quo talis eram, qualis 
tu nunc es: qualis autem ego nunc sum, tu profecto futurus es 
numquam». (Diog. Laert. 6,2). 

Chabrias improbo cuidam eum multis conviciis afficienti, res¬ 
pondit: «Bene fecisti, quod nihil eorum quae in te insunt prae¬ 
termisisti». (Lycosth. 153). 

Nicetes Smyrnaeus Telonae cuidam in judicio vehementius in¬ 
candescenti dicentique: «Desine latrare in me», admodum salse 
respondit: «Si tu desinas mordere, nam utrumque canum est». 
(Philost. in Sophist. 3,2). 

Sed multa de multis apud auctores sparsim invenies salse dicta, 
quae ibi requirere poteris, ne hic repetitio tibi nauseet, et haec com- 
mentatiuncula in immensum excrescat. 

Ex hucusque dictis patuit, opinor, quanta sit apophthegmatum 
utilitas, nam non solum principibus et cuique privatorum exhibet 
admonitiones accommodatissimas, sed et agendi regulas constituit 
in omnibus, et dum sani sumus, et dum aegrotamus, sive etiam cum 
amicis, sive cum hostibus agimus, vel serio vel jocose. Praeterea, sui 
offici saepius admonent judices, milites, monarchas, nobiles, et priva¬ 
tos quosque torpentes excitant, languentes fovent, tristes solantur, im¬ 
peritos rerum arguunt, sciolos castigant, adulescentes docent, senes 
fulciunt et ad metam festinantes impellunt. Studiosis insuper bona¬ 
rum litterarum materiam suppeditant, qua instructi, ornate et co 
piose disserere queant. 

At hic meminerint velim, apophthegmata, ut et proverbia et si¬ 
militudines, esse instar salis et condimentorum, quorum usus non 
ita frequens, sed aptus esse debeat. Qua in re prudentia et exercita¬ 
tione, temporis filia, opus est. Ideo Philoxenus dicebat jucundissi¬ 
mas esse carnes, quae carnes non sunt; et suavissimos pisces, qui 
pisces non sunt, quemadmodum amoenissimam esse navigationem 

juxta terram et ambulationem juxta aquam, significans nimirum 
mediocritate omnia constare, ut ait Cicero: «Nihil est quod tam de¬ 
ceat, quam in omni re servare mediocritatem». 

k ie it 


Sed jam finem facio, ac spero fore ut optimo cuique, ac praeser¬ 
tim humanarum litterarum ac civilis conversationis studioso homini, 
quam maxime haec arrideant. Res est non comperta nemini locos 
hosce apophthegmatum maximi esse momenti, quippe qui mores 
instituant et sermones emendent. Equidem optime consultum esset 
hominum vitae, si magis essent trita celebria dicta, nam bene et 
sapienter dicendo, tandem homines et bene agerent et sapientiores 
fierent. Nam ad communia obeunda hujus vitae munera studiaque 
exornanda, suppellex hic offertur locupletissima; quae inservit non 
solum ad eruditionem captandam, verum etiam, quod longe praestan¬ 
tius est, ad bene beateque vivendum. 


L. Henricus Sansegundo, O. S.B. 
Enrique Granados, 26, pral. l. a 
BARCINONE in Hispania 



TRIA PAULI VI ITINERA MEMORANDA 


T 

«Sacra Redemptori loca visum, solis ad ortum, 
Petri versa retro vestigia prisca secutus. 

Mox iter aggrediar, supplex peregrinus adorans» *. 
Paulus ait; super et resonant haec inter ovantes 
Huc vectos Patres —revehi rursusque paratos 1 2 
Ad varias, ceu pastores ad ovilia, terras— 

Dulci Pontificis flatu faustissima dicta. 

Orbe fere toto sibi talia quando sub imo 
Gaudia senserunt infestae, pectore, gentes? 
Exspectans cupide Mahometi gaudet et ipse 
Assecla; laetatur, non acer, quisque magister 
Judaicus. Christi qui legum jussa recusant 
Quique vel exagitant nova, quam laetantur et ipsi! 
Est ea festa dies, qua gentes quaeque per orbem 3 
Divini pueri manifeste numen adorant. 

Quam vario fluitant huc aeronavis et illuc 
Per vastum campum vexilla colore sub auris! 

Italiae signum tricolor niveumque susurrans 
Pontificum croceumque simul concinnat eandem 
Navem. Cum, quasi quae per somnia, forma videtur: 
Aeriae navis, quadruplex quam machina pellet, 

In vacuo stat, habens fastigia, sicut imago, 

Se circum —super est et amictus veste decora—; 
Ipse: simul cunctos amplexus, bracchia tendit, 

Urbi dum sacro gestu benedicit et orbi. 

Hic, turbae spatium resonat sic plausus in amplum, 

Cui gravis aligerae navis motorius obstet 

Vix strepitus. Per planitiem mox inde patentem. 

Ut pelagi, turbae quasi sic undantibus ulnis. 

Tangere jam navis caelum, ceu stella, videtur. 

Ocius et se tum sub opacas abdere nubes. 


1. Versa retro: Petrus, ab anno XLII ad annum LXVII, ut Joannes Cuspi- 
nianus ex «Catalogo Liberiano» (a papa Liberio I, a. CCCLIV p. Chr. scripto) 
accepisse dicitur, Romae moratus est, a Palestina profectus; Paulus VI, e 
contra, ab Urbe in Palaestinam iter est aggressus. 

2. Patres: Antistites, cujusque generis, qui in Petriana Basilica iterum 
aderant ad alteram Concilii Oecum. Vatie. II sessionem explendam. 

3. Festa dies: «Epiphania» vel «Theophania», e graeco fonte. 

Quam primum, leni gyro, quasi cochlea, circum 
Velivolum versum, Jesu labetur ad ipsa 
Sacra Palaestinae patriae loca. Saxa viarum, 
Anfractus videas, glaucas patulasque lacunas; 

Planities videas steriles montanaque adusta; 

Quam Christi loca pervigiles memoresque tuentur, 
More, fide variae, similes nec origine, gentes! 

Siste gradus et calceolos hic solve, viator: 

Nam, nullum lapidem tanges, quem Sanguinis Ejus 
Guttula, sudoris vel non infecerit ulla; 

Nullum, quo super, ut vagus ipse vel inscius, instes, 
Praeconis fidei vestigia prisca recensens 
Et pedis et baculi. Bethlemica moenia servant, 

Queis jacuit Puer in lutulento stramine, cunas: 
Quantum pro nobis redimendis vagiit Ille! 

«O praesepe luto maculatum —Dalmata dixit— 4 , 

Quo magis argento pretiosum! Nonne salutis 
Auctorem tetigit?» Domus haec, ubi cepit ab ore 
Jam Gabrielis «Ave», quo Virgo, Deipara nutu 
Flaminis, igne fuit divino tacta Maria: 

Nazara vicus egens est, at sine labe puella. 

Hortus Gethsemani viret hic, ubi sanguine sudans, 
«Transeat iste calix!» est Christus triste precatus. 

Hic Solymam videas urbem, monumenta ubi summo 
Cum studio, priscae sicut suae originis, omnes 
Christiadae, sic sacra suae pietatis, honorant: 

Illud praecipue, vero, quo convenit orbis 
Undique turba, frequens Christi peregrina, Sepulcrum. 
«Corpus aves aderunt!» jam vivus dixerat Ille 5 . 
Longius ast abeam, si tot speciosa locorum 
Signa velim, demum, memorantia mira, referre. 

Vix tamen haec teneor quin dicam, digna videri 
Quae magis ipse putes: haec prodigio inclita Cana: 
Per Jesum fit lympha merum, dum nuptiae aguntur; 
Bethaniam vicum videas: hic, lumine cassus, 

Lazarus in superos rediit. Majora Capharnai 
At Jesus solvit, mandata paterna revelans. 

Ecce Tiberiadis lacus: en Bethsaidos alma 
Tellus; hic lintrem Simon ac rete relinquens, 


4. Dalmata: Hieronymus; v. Dom. Morin = «Anecdota Maredsolana», III, 
2, p. 393 sq.: «... tulimus luteum et posuimus argenteum; sed mihi pretiosius 
illud est, quod ablatum erat.» (in «Miscellanea Geronimiana» — tip. polig. vat. 
1920 — Praefact. p. V). 

5. Corpus...: ad significandum Christicolas per saecula celebraturos Sepul¬ 
crum; v. Math. c. 24, v. 28: «... ubicumque luerit corpus, illic congregabun¬ 
tur et aquilae.» 



Tria Pauli VI itinera memoranda 


19 


Primus alumnus init Jesu, cognomine Petri, 

Munus apostolicum; simul hic, ex prodigio auctis. 
Flumen Jordanum prope, paucis piscibus assis, 

Millia multa videt saturari numine Jesu. 

Cetera per te comperias; nam scripta redundant. 
Nonne prius memorem Crucis, hic, immane cruentum 
Supplicium pansumque polum, quam solvere carmen 
Festinem? Duo sunt monumenta perennia: nullum 
His venerabilius: Tabor hinc, hinc Golgotha collis 8 : 
Hoc iter, eia, Pater, capias! Te prosequar optem; 
Quod si non liceat, pacis Tu sume precantum 
Omina laeta: Dei Tibi praestet dextera, Paule! 
Ingrediaris iter. Pater! Ut lustrare placebit, 

Alter ab excelsis rediens idemque triumphans 
Christus, tot loca, quam vario distincta tapete, 
Floribus atque vias ornatas! Lilia plenis 
Desuper e manibus det clamans plurima turba: 
«Nomine qui Domini venit, is benedictus adesto!» 


11 

Oceano patet in medio paeninsula magna, 

India dicta: Arabum maris hinc, ubi litora frangit 7 , 
Gangetici inde sinus furiosus fluctuat aestus 8 . 
Venator tigrium magis exquisita per orbem 
Nusquam lustra petit. Si quis, piscator, inanes 9 
Squamigeris paret insidias, sibi plura vicissim 
Fata parat. Species passim pulcherrima rerum 
Naturae variae simul exstat et artis opimae 10 : 
Vestit luxurians rugosaque silva superbos 
Abruptos montes; segetes dat provida tellus; 

Hic rapido cursu fluvii labuntur ad ima, 

Numina relligio quos semper honorat ab aevis. 

Hic exesa deos servat praeruptaque rupes, 


• 6. Tabor: ubi transfiguratus est Jesus; Golgota: ubi crucifixus est. 

7. India: Diebus II-V m. decemb. a. MCMLXIV a Cardinali Valeriano Gra- 
zias, Bombayae Archiepi scopo, Indiam Paulus VI invisit XXXVIII Congressum 
Eucharisticum celebrantem. 

8. Gangetica regio semper fuit a veneratoribus celebrata ob praeclarum 
tigrium genus. 

9. Piscatores crebro pericula obeunt, cum finitima maria cetibus infes¬ 
tentur. 

10. In artis historia cujusque aetatis cernenda, non exiguum locum obti¬ 
net India, ob varias ejus species, ob mirabilem aedificiorum, praesertim tem¬ 
plorum, construendi formam, exquisitissimam postremo conficiendi operis ra¬ 
tionem. 

Quorum sub rictu fanaticus ecce videtur 
Corripi in ima soli. Supera sed luce coruscant 
Templa sub arce poli, firmis innixa columnis; 

Sub solis radiis et concava tecta refulgent 
Aurea; stant et item fulvo fastigia sculpta 
Ex auro; simulacra gravi stant mole sub aethra. 

Nil mirum, sodes, quin advena jure stupescat. 

Imperii tenuit per saecula fabula gentes 
Suavibus, at fatuis, vinclis, divinitus orta: 

Caelesti nam stirpe viros coluere creatos 
Quosdam de reliquis obscuro semine natis. 

Istos ex ima plebis quasi faece rebantur. 

Illos praestantes ut adhuc heroas honorant: 

Fatum triste quidem, cum, fonte vel ortus eodem. 
Differat alter adhuc, heu, coetus ab altero in Indis! 

Est etiam perquam discors locupletis egeno 
Conditio; misero quam nobilis ista videtur 
Dissimilis! Quidam pius illic exstitit olim 
Et sapiens, populi defensor, nomine Gandhi 11 ; 

Pars at eum, qui magnanimus fuit, immo «Mahatma» 11 
Appellare solet: studuit nam primus, inermis. 

Restitui patriam; pietatis, pacis et almae, 

Sese despiciens, semper fuit ille sequester; 

Anxius aerumnas populi vehementer abhorrens. 

Saepe famem tolerans, est detestatus iniquas. 

Exitiosa tamen, cujus sors dissona causa. 

Gentis seu genus, est discordia: prima malorum 
Radix, pestis edax, heu, quae nova damna ferebat; 
Quae generosa viri perdebat et inclita gesta, 

Impia donec eum manus atro funere mersit! 

Quo pacto tamen ex animis fugere tenebrae? 

Jampridem fuit ars Christi praeconibus una: 

Vera fides, qua gens humana cohaereat, illa: 

Est crucifixus enim Christus, pro gentibus una 
Cunctis vera salus. Sator oras appulit Indas 
Hispanus deinceps Franciscus ab arce Xaveri 13 : 


11. Vir non communi intellectu ac sapientia praeditus. Patriae populique 
libertatem non sine suo gravi incommodo vindicavit; miserrimas plebis con¬ 
diciones in melius reduci strenue monuit. Eum fanaticus quidam inconsulte 
ac barbare interfecit, a. MCMXLVIII, nonum ac septuagesimum annum 
agentem. 

12. «Mahatma»: vulgo, apud Indos, «magnanimus». 

13. Franciscus, ex arce dioecesis Pampelonensis «Xaverius» dictus, a. MDV1 
natus est. A Paulo III pontifice, Joanne tertio, Lusitaniae rege, postulante, 
in Indiam missus, mirabilia patravit, divino incensus afflatu, maxime quod 
multa centena millia hominum ad Christum convertit. Obiit in Sanciano Sina- 
rum insula, a. MDLII. 

Calceolum vel egens, Crucis at munimine fretus, 
Immensas illas regiones ipse pererrat. 

Unius Domini praeconis ut ore locutus: 

Aeterni verbi sator, acer et ultor honesti. 

Parcit saepe cibis, quibus impleat esurientes. 

Inque suos artus quam saevit et ipse flagellis! 

En ad eum pauci prius, at mox agmina currunt: 
Tam facili, quamquam vario, sermone redundans. 
Omnes alloquitur, mirabile discipulorum 
Christi sic aevum repetens. Ad amoena reducit 
Pascua tot gentes, jam ne vescantur amaris. 

Luce Dei vera lustrat centena magisque 
Milia sic hominum, mentes animosque serenans. 
Nulla dies prius, aut vesper torquetur opacus, 

Ex Indis alicui quam sacri fluminis, unda 
In Christo dederit sat per baptisma salutem. 

Cum demum caelis positus super astra beatus 
Is fuit, ecce secuta cohors est, major in annos 
Semper et usque premens vestigia certa Xaveri: 
Pro Christo laete graviores passa labores 14 . 

Vinea purpureis Christi plerosque racemos 
Uvis inde graves prodit: ceu fervida pleno 
Musta lacu, Christi fidei plebs fervet in igne. 

Mox Christi fidei plures sic ignis adurat. 

Qui divina pie recolant Mysteria in urbe 
Bombaya; sacrum plures pluresque frequentent 
Conventum! Fuit et satis hujus amoris adustus 
Flamma Franciscus: miseros sic usque fovebat t6 ; 
Sic epulis Christi viventis saepius ipse 
Corpore tum saturabat eos sub imagine panis. 
Spiret nunc, Indis coetu coeuntibus uno 
Christicolis istis penitus, ceu flamen in auras, 
Francisci virtus animi! Nunc servet amoris 
Hostia rite suum decus, et sollemnia Petri 
Huic successori a populis nunc sponte parentur 
Publica; ceu Patris haec unius pignora cara, 
Bracchia protendant ad Eum, clamore frementes: 
«Ecce Pater! Fidei venit ut peregrinus ad Indos; 


14. Per saecula, deinceps, complures sacerdotes in Indiis, Xaverii vestigia 
secuti, Christifidelium, ad decies centena milia, necessaria animis corporibus¬ 
que semper suppeditarunt, et adhuc studiosissime suppeditant. 

15. Inter sollemnes S. S. Eucharistiae Conventus Sessiones, S. Francisci 
Xaverii spiret animus! 



22 


J. Marinelli 


En, humilis Christi praeco venit, immo minister lfl ; 
Pontificis munus gerit.» — «Unum cogat ovile 
Vos cunctos, foveat genetrix Ecclesia Romae! 

Nosmet enim quam, filioli, toleratis, egestas 
Triste movet; sed et aerumnae, quibus usque dolantur 
Nunc animi, fidei reprimant num forte favillas? 

Hos ipsos animos Ecclesia, sedula mater, 

Anxia mox reficit; reliquum Deus Optimus addat! 
Summa sic ope jam fuit ille Xaverius usus, 

Indica forte fame ne proles multa periret: 

Id vero Crucis in signo mirabile fecit.» 

His dictis, Ostensorium super, undique, turbam. 

Quae procumbit humi, radians attollit in altum. 

Astat in areola vittis ramisque decora. 

Floribus, aurato quasi lumine margine clausus, 

Paulus. Is, elatis oculis, velamen eburnum 
Rite gerens, bona de caelis en impetrat Indis: 

Queis modo prisca Dei communia vincla supersint! 

Hic uni trinoque Deo totius in ore 

Turbae sic resonat: — Tibi sit laus, gloria, semper! — 

Ut canat hic videas et gestiat altisona una 

Voce popellus: —Io, Pater, unus et auctor amoris, 

Pacis amans, ultor quam justitiaeque fidelis!— 

Et cunctam videas, quasi summos aequoris aestus, 
Alas vel volucrum, protendere bracchia turbam. 


III 

Africa, mancipium venalis inhospita tellus 
Nuper adhuc, rudis et fera tot per saecula dicta. 
Salve! Jam tibi quale novum nunc incipit aevum! 
Quando tamen fidei latices tu, semper adusta, 
Sumere coepisti, vel ad istud volvere tempus? 
Istud ab antiquis multo fecere cohortes 
Sanguine christiadum, quos olim verbere frangi 
(Quam multos!) capite aut plecti jussere tyranni 17 
Hos fidei fructus submisit sanguis eorum, 


16. Novus missionalis, et is apostolicus, Paulus P. P. VI, S. Francisci 
aliorumque missionalium vestigia secutus, Indorum, ceu filiorum, animos atque 
corpora reficienda curaturus venit. Ejus apostolico studio, Christifidelium uni¬ 
tatis efficiendae, Deus faveat atque compleat. 

17. Centum triginta christicoltim martyrium, impia seu caedes, adumbra¬ 
tur, quorum duo et viginti, cum satis indiciorum compertum haberi potuisset, 
in beatorum album, postridie nonas junias a. MCMXX, a Benedicto XV Pon¬ 
tifice sunt relati. 

Qui valuit quasi semen et hunc ornare triumphum 
Illa perosa fidem nam tempora prisca fuere, 

Cum sacri mystae poenas subiere securis: 

Ista tuam cingunt nunc serta micantia frontem, 
Africa, nunc etiam floresque cruore rubescunt. 

Vos salvete, Patres! Vindemia vestra satisfit: 

De musto, quod fervet adhuc, nos rite bibemus. 

En, inter volitans hinc et brumalia Pauli 18 
Hinc et solstitii Cancri jam templa vehiclum, 

Afrorum demum mox leniter attigit oram 19 . 

Est regio circum per agros, Uganda, feraces 
Ex oriente patens, inter fluviosque lacusque, 

Sole; sonat prope semper aquis hic Nilus abundans. 
Cum glebae frutices tum silvae hic arbor opaca: 
Linifer iste frutex, ille et qui sacchara prodit; 

Haec faba, cujus Arabs succum jam primus odorum 
Expressit; follia hic illic pretiosa tabaci. 

Gens rudis ista, licet de more coacta tributim, 

Rite Deum sibi, non alium, tamen esse fatetur; 
Perpauci nisi parva colant simulacra deorum. 

Gens proba, quam Christi praecones verba serentes 
Et sapientiae et artium ope excoluere bonarum. 

Anxit eam jam multimodis exosa potestas; 

Passa dein tamen est ut, libera, pace fruatur. 

Haec, igitur, plaga, stirps haec excipit undique laeta. 
Sanguis martyrum, eum, qui Jesu nomine venit. 
Expansis manibus, placido sub lumine vultu, 

Cunctos amplectens, astat, quasi marmore sculpta 
Effigies, tunica talari indutus eburna. 

Urbis cum Romae Paulus tum pastor et orbis. 
Conclamat, exsultans, piceo subtincta colore 
Plurima turba, gerens caesas ex arbore palmas. 
Subridens, alacer, nihil osus, caede recenti 
Ille super lapides incedit forte rubentes, 

Uno consilio fretus: si convicia absint 
Et Christi nova progenies firmetur amore. 

Nam de pace loqui mos est cum labra recludit: 

De stabili, sed non ex foedere pace caduca; 

En loquitur: subito nunc linguis sponte faventes 


18. brumalia... et solstitii Cancri... templa: caeli et hiemales et aestivae 
plagae, inter solstitialem et brumalem circulum, qui ex siderali disciplina, 
suo quique nomine, et Capricorni et Cancri appellatur. 

19. Afrorum... attigit oram: P. P. Paulus VI ad urbis Entelle, quam dicunt, 
aeroportum, ab urbe principe Kampala triginta quinque milium passuum spa¬ 
tio, pridie kal. aug. MCMLXIX, pervenit, altera post meridiem hora (italice 
computata). 

Omnes ora tenent in Eum, subterque cientur 
Cinnati crines, crispantis, ut aequoris undae. 
Filioli, in Christo fratres, vos inter amate: 

Unus enim fons est, inquit, tramesque salutis; 
Omnibus et vobis sit amor lex una suprema: 
Ipsius fuit ob legem tam dulcis amoris 
Haec insontium humus generoso sanguine sparsa 
Divitias tantas Ecclesia dona paravit: 

Martyrum opum vos haeredes estote fideles; 
Thesaurus potior non agri messis opima, 

Non auri fulvi pondus, non aeris acervi: 

Una tibi est, Uganda, fides e rebus avitis, 

Quae pretiosa manet; jam munus eamque fovendi 
Sit tibi, mater amans eademque perita magistra; 
Fulgentemque manu teneas, o, pacis amoenae 
Taedam, ne pugnas videas flagrare cruentas, 
Jurgia sed jam perpetuum componere foedus. 

Talia nostra Deo pia nunc incepta dicamus 20 : 

Spes bona Nos teneat non irrita vota futura. 


Prof. Januarius Marinelli 
Via Salvator Rosa, 241 
NEAPOLI, in Italia 


20. inceptum adumbratur, quo ipse Paulus pacis sequestrem Nigerianis 
Biafranis gentibus, inter se adhuc belligerantibus, esse praesto affirmat. 



CONGRESSUS BUCUR F.STIENSIS 
DE HUMANITATE ET LATINITATE 


—a die 27 m. aug. ad 2 sept. a. 1970— 


I. PRAEMITTENDA. — In iis quae in Congressu Romae coacto 
—a. 1966— vota rataque sunt exoptatur ut Romae, apud Institutum 
Romanis studiis provehendis, Consilium virorum constituatur, quo¬ 
rum sit futuros congressus praeparare, ac nationem urbemque deli¬ 
gere ubi congressus habendus sit (cfr. Acta Conventus latims litteris 
fovendis, Romae [ 1968],p. 378). Hoc autem Consilium —quod inde 
ab altera sessione, a. 1968, «Collegium latinitati inter omnes gentes 
fovendae» appellatum est (cfr. Palaestra Lat., 38 [1968] 135)— argu¬ 
menta quae tractarentur jam ab initio indixit. 

Deinde, cum probatum est Congressum Bucurestiis coactum iri, 
Nicolaus Barbu, bucurestiensis Professor, rem curandam suscepit, et 
argumenta praeclaris viris detulit exponenda. Ineunte anno 1970 om¬ 
nia parata ac digesta erant. 

II. CONGRESSUS APERITUR. — Itaque, die septimo et vicesimo 
m. augusti, hora decima, consessus auspicalis habitus est. In conspicuis 
sedibus coram praesentibus assidebant primarii magistratus rei pu¬ 
blicae dacoromanae, publicae Institutionis, Scientiarum et Studiorum 
classicorum. 

Prof. Barbu primus adstantes paucis verbis allocutus est de hoc 
humanitatis Congressu, ac facultatem dicendi Primo rei publicae Mi¬ 
nistro Maurer dedit —cujus verba maxime quae laudentur digna 
sunt—. 

Vergilius Paladini, qui personam Instituti Studiorum Romanorum 
gerebat ac vice Petri Romanelli Praesidis fungebatur, rem nostram 
—id est Congressum— maximi ponderis esse dixit ad linguam litte¬ 
rasque latinas penitus cognoscendas et in omnes nationes diffunden¬ 
das; Romae officia memorat; deinde, quae cum Dacoromania neces¬ 
situdo intercesserit; quae Romanorum in hac terra restent monu¬ 
menta; deque benigno hospitio gratias agit. 

Prof. Casimirus Kumaniecki, vir polonus idemque eruditissimus 
ac summa dicendi latine facundia ornatus, omnes, praesertim cives 
alienigenas, salutat eisque amicitiae officia libenter defert. Deinde 
legati a suis civibus aut ab Universitatibus paucis nos salvere jubent. 

III. RELIQUAE SESSIONES. — Secundum ordinem constitutum 
haec exposita sunt praecipua argumenta et haec sunt oratorum 
nomina: 

1. De humanitate latina 

—die 28, post meridiem— disputarunt: 

Carolus Buechner, Prof. friburgensis: De latina humanitate in 
dialogo "de legibus”; 

Constantinus Grollios, Prof. thesalonicensis: De graeca humani¬ 
tate in libris philosophicis Ciceronis; 

Paulus Csillag, doctor budapestinensis: De jure et humanitate'. 

Reponentur in Actis —nam oratores praesentes non adfuerunt—: 

Guarinus Paciti, scholarum publicarum Inspector: De latina hu¬ 
manitate; Alanus Micfiel, Prof. sorbonnensis: De latina humanitate 
in libris rhetoricis; Joannes-Maria Andre, Prof. divionensis: De Te¬ 
rentiana humanitate; A. Alfonsi, Prof. ticinensis: De graeca huma¬ 
nitate in Catulli carminibus. 

At summus inter omnes eminet Prof. Nicolaus Barbu, qui et con¬ 
tinenti alloquio et sub exitu omnium sessionum ad humanitatem 
—summum bonum— exquirendam et percipiendam suaviter et for¬ 
titer nos hortabatur. 

2. De latinitatis vi in cultu, litteris artibusque nostrarum civita¬ 
tum constituendis 

—die 29, mane— de argumento egerunt: 

Victor Poschl, Prof. heidelbergensis: Quid Germania ad latinam 
culturam provehendam fecerit; 

Wolfgangus Scfimid, Prof. bonnensis: De Lucretio in germanicis 
litteris XVIII - XIX saeculis labentibus; 

Joannes Irmscher, Prof. berolinensis: Quantum latinitas, quan¬ 
tum graecitas ad Germanorum culturam provehendam valuerit; 

Demetrius Pacurariu, Prof. bucurestiensis: Quantum latinitas ad 
litteras dacoromanas constituendas valuerit; 

Nicolaus Baran, doctor iasiensis: De Ovidio in litteris dacoro- 
manis; 

Florinus Popescu, doctor bucurestiensis: De humanitate latina 
apud Basilium Alecsandri; 

Cicero Poghirc, Prof. bucurestiensis: De humanitate latina apud 
Michaelem Eminescu. 

3. De litteris latinis aetatis mediae et litterarum renatarum 
—die 31 m. augusti, mane— disseruerunt: 

Ricardus Avallone, Prof. Salernitanus: Quantum latina lingua a 
media usque ad nostram aetatem floruerit; 

Franciscus Barrone, doctor neapolitanus: De litteris latinis aeta¬ 
te media; 

Caelestis Eichenseer, O. S. B., Vocis Latinae primarius scriptor: 
De Germanorum usu mediaevali linguae latinae; 


1. Qui die 31 m. aug., mane, orationem habuit. 

H. C. Schnur (Arrius Nurius), Prof. stamfordianus: De Germa¬ 
niae latinitate aetatis renatarum litterarum; 

Antonius Freire, S. J., Prof. bragensis: Quantum lingua latina 
renatarum litterarum aetate in Lusitania floruerit 2 . 

4. De Vergilii vi in litteris vernaculis constituendis 

—die 31 m. augusti, post meridiem— orationes habuerunt: 

Trajanus Costa, doctor bucurestiensis: Quantum Vergilius in da- 
coromanis litteris constituendis valuerit; 

Rudulfus Verdiere, socius bruxellensis Officii scientiarum: De 
Vergilio apud Andream Gide; 

Eduardus Coleiro, Prof. melitensis: De Vergilii vi in recentibus 
epicis carminibus creandis; 

Casimirus Kumaniecki, Prof. varsoviensis: De Vergilio in litteris 
polonis; 

Josephus M. Mir, paucis: Quid nos doceat Vergilius ex disciplina 
stilistica —proposito quodam Aeneidis exemplo —. 

In Actis vulgabuntur: 

Benjamin Humans, Prof. manitobensis in Canada: De tertio deci¬ 
mo libro Aenedi a Maphaeo imposito; V. L. da Nobrega, Prof. in 
Universitate Fluminis Januarii: De Vergilio in litteris brasiliensibus. 

5. De linguae latinae vi in sermonibus vernaculis constituendis 
—die 1 m. sept., mane— dixerunt: 

Boris Cazacu, Prof. bucurestiensis: De latinitate linguae dacoro- 
manae; 

Haralambius Mihaescu, professor: De latinitate Europae meridio¬ 
nalis; 

Eugenius Dobroiu, doctor bucurestiensis: Quid Petronius de lati- 
ni vulgaris sermonis vi cogitaverit; 

Gustavus Baader, doctor berolinensis: Quo modo lingua artis me¬ 
dicinae aevo medio creverit. 

6 De optimis rationibus linguae latinae docendae 

—die 1 m. sept., post meridiem— de quo argumento disse¬ 
ruerunt: 

Constantinus Dragulescu, Prof. in Instituto magistris scholarum 
altius instituendis: Quibus rationibus, quibus technicis instrumentis 
docenda sit lingua latina; 

P. Caillon, doctor: De lingua latina pueros sex annorum docenda; 
de argumento autem generali dixerunt etiam Prof. Boleslaus Povsic 
et exspect. Dna. Bonjour; in Actis vero edentur; 

Amadeus Pacitti, doctor romanus: De optima ratione linguae la¬ 
tinae docendae apud Italos; Maria Hijmans, doctrix manitobensis: 
Quibus propositis docenda sit lingua latina. 


2. Qui pridie orationem contraxit et dixit. 



J. M. Mir, C. M. F. 


18 

7. De optimis rationibus et instrumentis linguae latinae traden¬ 
dae [iterum] —die 2 m. sept., mane— disputarunt: 

Joannes Sprincl, doctor: De conversione in linguam latinam; 

Joannes Croisille, Prof. augustonemetensis: De usu picturae in 
docenda lingua latina; 

Bruno Arcurius, in Legatione italica bucurestiensi Prof.: Quanti 
momenti sit nova linguae latinae scientifica Ciceronis aetatis pro¬ 
nuntiatio ®; 

Sergius Felici, in P. Instituto altioris latinitatis Prof.: De Institu¬ 
to altioris latinitatis Romae condito. 

Reponentur in Actis: 

E. Klumska, Prof. pragensis: De variis methodis docendae linguae 
latinae; Joannes Kabrt, Prof. pragensis: De linguae latinae in studiis 
naturae usu; W S. Maguinness, Prof. londinensis: De novis linguae 
litterarumque latinarum programmatibus 3 4 . 


IV. ALIA QUAE AD CONGRESSUM SPECTANT 5 


1. Omnia quam diligentissime jam pridem apparata erant noti¬ 
tiis indiciisque datis de itineris suscipiendi ratione, deversorii prae¬ 
signandi, pecuniae commutandae aliarumque rerum. 

2. Verba Primi Ministri rei publicae dacoromanae digna quidem 
sunt quae memoriae et scriptis mandentur: cujus haec principaliora 
terba latine conversa: 


«His temporibus, cum scientiae progressus technicaeque inventio¬ 
nes maximam amplitudinem adipiscuntur atque maximi ponderis so¬ 
cietati hominum provehendae instrumentum fiunt, bona humanitatis, 
quae in operibus litterarum culturaeque Latinarum exprimuntur, 
semper valent non solum rerum peritis, verum etiam omnibus homi¬ 
nibus, qui beneficiis cultus vitae fruuntur. Inter omnes constat Eu¬ 
ropae culturam magnamquc partem culturae universalis non existe- 
re potuisse, si opera culturae litterarumque Latinarum non fuissent, 
quae summa bona saeculis labentibus maxima vi ad humanae socie¬ 
tatis progressum alendum valent. 

Opera antiquitatis, quibus lingua culturaque Latinae aetatem de¬ 
gerunt, studia propositaque humana, quae semper valent, exprimunt... 

Huc advenistis ut de maximi momenti quaestionibus litterarum 
culturaeque humanitatisque Latinarum ageretis. Disceptabitis certe 
etiam de quaestionibus optimae methodi linguae litterarumque lati¬ 
narum tradendarum, ut haec, maxima vi, summa bona a Romanis 
creata juventuti transferant... Cum bona Latinae culturae humani- 


3. Quam orationem Dr. Tr. Costa coram omnibus legit. 

4. Oratores Congressus omnes rogamus ut —si qua erit nominis aut rela¬ 
tionis omissio in hac narratione— benigne nobis indulgere velint: quod aut 
omnibus praesens non adfuimus, aut quod nonnulla prolata sunt quasi ex 
tempore neque Congressui sociis scripto delata. 

5. Suo ordine apponuntur. 

tatisque labentibus saeculis fontes 1 fuerint] ex quibus homines ma¬ 
ximi ingenii, populi culturaeque hauserint, certissimum pignus habe¬ 
mus haec bona iura amicitiae inter omnes homines, nullo discrimine 
adhibito, esse». 

3. Primo die, hora septima et dimidia vespertina, omnes Con¬ 
gressus participes invitati sunt ut sese conferre velint ad Domum 
Centralem Exercitus, ubi a Praesidibus Congressus humanissime ex¬ 
cepti sumus. Ibi non tantum gustatoria omne genus, gulae irritamen¬ 
ta, fructus, potiones refrigerantes ac gelatae, vina, solidioresque cibi 
appositi sunt, sed quod plurimi aestimandum est officia amicitiae 
inter socios ex imo exprompta sunt, atque in primis ingenua, qua 
praestat humanitate, nos aliosque multos socios sibi amicitiae vincu¬ 
lo devinxit Prof. Nicolaus Barbu. 

4 Sabbato, qui dies fuit undetricesimus m. augusti, paulo post 
meridiem socii quam plurimi Tomos —quae nunc Constantia dici¬ 
tur— tramine vecti perrexerunt ut urbis monumenta et locum ubi 
Ovidius vixit et mortuus est exui. Ibi Prof. N. Barbu societatem da- 
coromanam, quae Ovidianum nominatur, constitutam declaravit. 

5. Die 1 m. septembris, hora undecima, Congressus participes 
invitantur ad Museum pagi invisendum. 

6. Eodemque die in Theatro Nationali Comoediae jucundissimi 
spectaculi festivi fruendi data est facultas, cujus programma descri¬ 
bere legentibus gratum fore arbitramur: 

Spectaculum festivum in Theatro Nationali, 1 die mensis septem¬ 
bris hora 20 diei. 


I. Chorus canentium qui dicitur Madrigal scholae cantorum Bu¬ 
curestiensis, cui praeerit magister Marin Constantin, canet: 


1. Constanzo Festa 

2. Th. L. da Vittoria 

3. Orazio Vecchi 

4. Claude le Jeune 

5. Th. da Viadana 


— Quando ritrova 

— Ave Maria 

— Margarita dai Corai 

— Chanson d'amour 

— Exultate iusti 


1 . 

2 . 

3. 

4. 


Symphonia quae dicitur Camerata, cui praeerit magister Du- 
mitru Pop, canet: 


A. Corelli 

VlVALDI 

Boccherini 
P. Constantinescu 


— Sarabande, Gigue, Badinerie 

— Concerto per due violini 
e archi ”L’Ecco” 

— Minuetto 

— T occata 


II. Theatrum latinum (fragmenta fabularum): 

1. Plauti Rudens. Agent studiosi classicae philologiae Bucures- 
tienses. 

2. Plauti Miles Gloriosus. Agent studiosi classicae philologiae 
Heidelbergenses. 

Dominus gregis: Klaus Reinhard. 

— Interquiescetur — 

3. Desiderii Erasmi Senatulus muliercularum. 

Agent studiosae classicae philologiae Bucurestienses. 

Dominus gregis: Docens M. Nichita. 

Magister consiliarius: Lazar Vrabie, scenicus Theatri Natio- 
nalis. 

Vestimenta et res scenicas invenit atque ordinavit Gabriela 
Nazarie. 

1 

Vultus personarum adaequavit fabulis Radu Ion eiusdem 
Theatri. 

III. Grex popularis cantorum ac saltatorum quae «Balada» nun¬ 
cupatur aget: 

1. Saltationes Moldavicas. 

2. Saltationem Fagarasiensem. 

3. Alaudam (dacoromanice Ciocirlia). 

Syringe Nicolae Pirvu, fidibus Tralan Tircolea, canent. 

4. Saltationem puellarum e regione Danubii. 

5. Saltationem quae Cdlusul appellatur. 

Moderator cantorum: Traian Tircolea. 

Moderator saltatorum: Tita Sever. 

Moderator technicus totius spectaculi erit Traianus Zeciierus. 

7. Die 2 m. sept. hora quarta vespertina, socii praesentes «Col¬ 
legii linguae latinae fovendae» —qui nunc «Academici» vocantur— 
de rebus actis paululum disceptarunt ac duce N. Barbu, Congressus 
Praeside, haec optata seu «vota» confirmarunt atque sodalibus in 
aula spectantibus detulerunt: 

1. Demonstratum est hunc Conventum fuisse vero Conventum 
humanitatis latinae. 

2. Quod attinet ad methodos linguae latinae docendae, sempei 
valent et probantur et quae dicta sunt in superioribus Conventibus, 
et quae dicta sunt in Conventu Bucurestiensi. Quibus speramus fore 
ut magistri utantur. 

3. Quo altius in antiquitatem penetrare possimus, imprimis edis¬ 
cenda est lingua latina, relictis translationibus (quamquam nonnullae 
alumnis auxilio esse possunt) ita ut discipuli opera veterum scripto¬ 
rum ipsa lingua latina legere possint. 

4. De pronuntiatione linguae latinae, quae in prioribus Conven¬ 
tibus optata et decreta sunt semper valent et probantur. 

5. Tempore quo —die tricesimo mensis augusti anno millesimo 
nongentesimo septuagesimo— ad monumentum Ovidii Tomis fuimus. 

nuntiatum est, moderatoribus Reipublicae Socialis Dacoromanae fa¬ 
ventibus, condi Societatem scientificam quae Ovidianum appellatur. 
Academia latinitati inter omnes gentes fovendae favet incepto et 
ominatur ut omnia prospera ct fausta eveniant. 

6. Ut alumni diversarum gentium magis magisque latinitate im¬ 
buantur, exoptatur ut peregrinationes fiant, quibus vestigia monu¬ 
mentaque romana antiquitatis ubique spectari possint. 

8. Tandem, quae ad Congressum spectabant cum feliciter omnia 
processissent, et completa essent, cena habita in qua plures Con¬ 
gressus socii convenerunt. Cena copiosa et lauta; cibi Romanis for¬ 
tasse ignoti apponuntur: offellac paniculis aut lycopersicis immissae, 
botuli regionales, caro vitulina cum tuberculis solani..., mala persica 
et uvae, potio concreta gelataque, cafeum: quae extrema dum socii 
gustant ac musica quoque delectantur, fuerunt qui omnium nomine 
sociis dacoromanis de hospitio et amicitia gratias agerent, de feli¬ 
citer acta omnibus gratularentur, civibus exteris faustum felixque 
exoptarent iter et in suos fortunatum reditum; convivas primus allo¬ 
cutus est Prof. Robertus Schilling —qui jam ab initio nostrarum con¬ 
gressionum pro lingua latina viva reddenda fortiter et strenue labo¬ 
ravit ad depugnavit—; quem insecutus est civis Salernitanus R. Ava- 
llone, qui omnium animos, qua pollet eloquentia et dicendi latine 
facultate, in se convertit. Nicolaus Barbu, Congressus Praeses, fausta 
omnibus precatus est, de amicitiae vinculo, de supremo humanitatis 
bono ex imo iterum dixit; et qui haec scribit pauca dicere tempta¬ 
vit —cui bene facitis quod facultatem datis hic verba prolata typis 
imprimendi—: 

t 

Antiqui Romani artifices pontium fuisse dicuntur: 
nos quoque eorum nepotuli fortem stabilemque struximus pontem. 

Singuli saxum adveximus: pons structus est. 

Alterum quasi bracchium in extremam provinciam romanan 

— in Hispaniam — protenditur, 
alterum vero in has dissitas imperii romani regiones 
— in Dacoromaniam — firmiter insistit; 
in suprema arcus parte Urbs Roma prostat praecelsa 

et per omnes arcus 

litteras et humanitatem in terrarum civitates derivat. 

Pontem nostrum conspiciamus, 
pontem nostrum amemus: 
et qui in medio arcu — in centro — praesunt; 
artissimo amicitiae et humanitatis vinculo conjuncti permaneamus. 

Notissimus est Avennione pons, 
nobilissimum nos quoque Bucurestiis ereximus. 

Gaudeamus! 

Bene omnibus vobis! 


i 

9. Insequenti die socii haud pauci aeroplano vecti in superiores 
Dacoromaniae regiones se contulerunt ubi artis monumenta et mo¬ 
nasteria, antiqua litterarum reconditoria, inviserent. 

Cum autem Prof. N. Barbu nos in aeroportu humanissime salvere 
jussisset et amice amplexatus esset, Romam via aeria revertebamur: 
amicorum circulus cui praeerat Vergilius Paladini ejusque spectata 
uxor: quos comitabamur Ricardus Avallone, Del Re ejusque uxor, 
Domn. Entia Colonna, P. Sergius Felici, ab actis Instituti altioris lati¬ 
nitatis, Michael Angelus Ochoa —qui personarum coetum in Minis¬ 
terio negotiis exteris hispanis Matriti reget— cum uxore: qui omnes 
fortuna et Dei omnipotentis gratia in domos et familias nostras re¬ 
dibamus. 

10. Finem huic rerum in Congressu actarum narrationi afferi¬ 
mus omnesque participes laudamus quod lingua latina loqui conati 
sunt. Restant tamen haud pauca quae corrigantur prius quam in li¬ 
brum Actorum componantur; omnes iterum ad benignitatem N. Bar¬ 
bu confugimus. 

At, memoria exciderat..., quod sane civibus hispanis nosse gra¬ 
tum erit: Bucurestini Legationis hispanicae Secretarium et consulem 
Dnum. Antonium Ortiz Garcia nos habere fortuito intelleximus, qui 
—qua est animi benignitate— Hispaniae cives eo die Congressui par¬ 
ticipes salutare voluit et quasi patriae osculo amplexari. Igitur eum 
conveniebamus Dnus. Michel Angelus Ochoa, qui Legatione Algeria- 
na tunc excesserat et ad Ministerium Exterum Hispaniae sese confe¬ 
rebat, cum exspectatissima ejus uxore, P. Lopez Caballero, qui per¬ 
sonam Universitatis Comillensis sustinebat, et qui haec infra sub¬ 
scribet. Dum autem mensae assidebamus nonnulla de Congressus, 
haud pauca de regione in qua hospites excepti eramus, multa de pa¬ 
tria deque aliis rebus peramice collocuti sumus ita ut sermo noster 
aliquantum protraheretur. Sed jam labor diei et pondus Congressus 
nos exspectabant, in quod nos iterum immisimus, gratissimam tanti 
Legati nostri humanitatis recordationem in animo recondentes. 

Congressus de humanitate et latinitate bucurestiensis finitus est: 
multa in mente servamus de benignitate, de hospitio, de intimo in 
litteras latinas civium dacoromanorum studio, de quadam rerum 
austeritate, deque aliis: in quibus —saltem— Dacoromani multis na¬ 
tionibus rerum abundantia supereffluentibus exemplo et documento 
profecto esse possunt. 


Josephus M. a Mir, C. M. F. 

In Instituto Pontificio Altioris Latinitatis Professor 
Via Sacro Cuore di Maria, 5, 00197, ROMA 



HORIS SUBSICIVIS 


DE NUMERO PRIMI HOMINIS 


De Primo Homine utrum unus sit an multi antequam disputemus, 
prius oportet solvere quaestionem hanc: Quam ad scientiam perti¬ 
neat de primo homine judicare? 

1) Aliis enim videtur palaeontologiae esse de primo homine ju¬ 
dicare. Etenim haec scientia, ut graece sonat, veteres res scrutatur, 
Cujus methodus est in stratis terrae superpositis per effossionem 
reliquias rerum inquirere et ex configuratione ossium et natura strati 
genealogiam et evolutionem cujusque speciei adumbrare. At inter 
ossa animalium brutorum inveniuntur ossa humana. Ergo ejusdem 
scientiae est de genere humano judicare ac de ceteris speciebus ani¬ 
malium. 

2) Aliis vero videtur theologiae esse de primo homine judicare. 
Etenim cum creatio ad gratiam supernaturalem, non post aliquod 
tempus, sed ab ipso creationis initio elevata sit, Deus, sicut angelos 
a principio aevi in statu gratiae creavit, ita hominem ad finem illius 
mysticae hebdomadis ipse instituit secundum dispositiones sibi elec¬ 
tas. Quae in libro Genesis narrantur. At supernaturalia ratione hu¬ 
mana minime possunt inveniri. Ergo solius theologiae est de primo 
homine judicare. 

Sed contra, cum palaeontologia principia sua a philosophia, tan- 
quam a lumine superiore, postulat, ut infra patebit, theologia vero 
philosophiam sibi in ancillam assumit, ad philosophiam naturalem 
tanquam ad provinciam mediam, pertinet de primo homine judicare. 

Dicendum hoc ergo quod, sicut rationis humanae est de Dei 
existentia et natura judicare, ita de primo homine. Etenim rationis 
humanae est de homine rebusque humanis judicare. Qua in scientia 
includitur haec quaestio: «Quomodo animal rationale, cum sit unum 
in specie, fit multiplex in substantiis seu suppositis?» vel aliter: 
«Qualis est inter tot homines et populos, tot generationes et linguas, 
soliditas et unitas ut species tanta varietate non dissolvatur?» Immo 
a solutione talium quaestionum multa humana pendent. Et quia na¬ 
tura non deficit in necessariis, necesse est ut ratio humana hanc 
difficultatem possit solvere. 

— Ad primum, respondendum palaeontologiae esse de loco et de 
tempore primi hominis probabiliter aestimare, non de numero primi 
hominis certe judicare. 

Quod dupliciter probari potest, sive ex consuetudine hodierna 
hujus scientiae, sive ex natura ejus. Primum quidem, cum haec 
scientia ex multis animalibus priscis ossa tantum (et quam rara 
ossa!), invenit, neque de moribus eorum neque de numero potest 
certe judicare sed ex analogia animalium hodie vivorum conjecturat 
de animalibus priscis. Quanto magis in distinguendo animale ratio¬ 
nali ab animalibus ei simillimis quorum species hodie omnino ex- 
tinctae sunt. Inde vel voces inauditas finxit ut Pithecanthropos, i.e. 
Simiihomo, et Anthropopithecos, i.e. Hominisimius, vel aliter sub voce 
HOMO includit etiam animalia de quibus nullus eruditus aestimat 
quicquam in eis esse spirituale, ut ille «homo erectus», quilicet recte 
stat, tamen cerebrum non praebet capacitate dignum qua spiritui con¬ 
jungatur. 

— Deinde autem ex natura ipsius scientiae. Nam haec scientia, 
sicut omnes scientiae quae experimentis utuntur, principia sua non 
per se judicat, sed a philosophia postulat. Palaeontologistae aliud est 
palaeontologiam exercere, aliud de palaeontologia ejusque gradu cer¬ 
titudinis judicare. At principia quae a philosophia postulat, non sunt 
certa, sed tantum probabilia, ut haec quaestiones: «Utrum facere 
sibi instrumenta sit proprium homini an inveniri potest in aliquibus 
animalibus brutis?» vel «Utrum animali irrationali esse possit cere¬ 
brum ejusdem capacitatis ac animali rationali?», vel immo: «Nonne 
ante constitutionem generis humani natura varia experimenta tenta- 
verit, quae, homine constituto, cessaverunt?». Quae quaestiones aliae- 
que hujusmodi non ex futura inventione aliorum ossium poterunt 
solvi, sed pendent ex meditatione philosophica de natura animalis 
et de natura animae humanae. Haec philosophia generalis, sicut pa- 
laeontologiae principia probabilia dat ad terram et saeculum primi, 
hominis investigandum, ita in se continet, ut infra patebit, judicium 
de numero primi hominis. 

— Ad secundum, respondendum in constitutione primi hominis,- 
nonnulla vel corporalia ex statu gratiae contracta esse de quibus ra¬ 
tio mera non potest judicare, sicut sexus et mors. Adam enim, non : 
in plena generandi facultate, sed in sexu virili ita constitutus est ut, 
Heva ex ejus carne divinitus extracta, matrimonium illud primum 1 
constitueretur sacramentum amoris divini et gratiae supernaturalis 1 
in filiis generandis. Item homo mortem per peccatum consecutus 
est. Sed quia et sexus et mors jam in aliis animalibus vigebat, ratio 
humana potest nonnulla de his rebus modo quidem probabili cogitare- 

>;• 

Utrum primus homo sit unus r< 

an plnres? 

Videntur plures esse primi homines. 

1) Etenim tanta est hodie varietas figurae, staturae, coloris et: 
culturae inter homines ut difficile credi possit omnes ab uno derivari.* 

2) Item cum natura ab imperfectis ad perfecta graditur, sic a 
multitudine ad unitatem. Hinc vidimus coaevos nostros, novis ac 
recentibus inventis adjutos, commercia mutua et necessitudines so¬ 
ciales in annos ita augere ut genus humanum mox, ut speratur, ad 
unitatem mentis venturum sit. Sicut ergo unitas in futuro speranda 
est et praeparanda, ita multitudo in praeterito agnoscenda est fuisse, 
ut ab ea celerius recedamus. 

3) Item quod natura et evolutio potuit in terra quadam et saecu¬ 
lo scilicet omnia ad genesim hominis parare, potuit etiam aliis in 
terris aut saeculis vel etiam aliis in sideribus. 

4) Item quia Dei omnipotentis est varietate creaturarum poten¬ 
tiam suam ostendere infinitam. 

Sed contra scriptum est 

(Act. XVII - 26): «fecitque ex uno omne genus humanum ». 

j 

Dicendum ergo certum esse omne genus humanum ex uno pro¬ 
venisse, eo quod anima humana, cum sit aliquid universale, non 
potest multiplicari per solam materiam recipientem, sed multiplica¬ 
tur secundum divisionem certam materiae ab anima humana proce¬ 
dentem, i.e. ex divisione carnis humanae quae voluntati et intentio¬ 
ni novas personas constituendi subdatur. Inde cum parentes pro¬ 
creant, anima quae a Deo huic foetui infunditur, etsi est anima cui¬ 
vis animae humanae aequalis et similis, tamen non est anima cujus-, 
vis hominis, sed anima huic viro hac matre adjuto filialis. Qui pa¬ 
rentes in hac voluntate paterna paulo ante conjuncti sunt. Adam 
vero a Deo consecutus est animam cujusvis hominis, i.e. animam 
humanam per seipsam definitam. Cum ergo omnes filii sumus, huic 
soli congruit, ut proprium, nomen ADAM quod hebraice sonat HOMO. 

— Ad primum dicendum est anthropologiae esse explicare quo¬ 
modo homines sub caelis variis aliisque circumstantiis per multas 
generationes degentes varie accomodati sunt. At quamvis varii sint, 
permanet inter eos unitas speciei, ut patet ex matrimonio albi et 
nigrae, barbari et eruditae, alti et crassae, cet. 

— Ad secundum, dicendum naturam materialem ab imperfectis 
ad perfectiora non per suas virtutes procedere, sed roborata et quasi 
inspirata influxibus rerum superiorum, quae sunt spiritus in prin¬ 
cipio a Deo creatae. Sicut ergo Deus a principio creationis posuit 
spiritus perfectos et materiam perfectibilem ut post diuturnam prae¬ 
parationem homo ex carne et anima spirituali constitueretur, ita a 
principio generis humani unum creavit, ut genus humanum post diu¬ 
turnam multiplicationem, novo Adam duce, ad unitatem caritatis tan¬ 
dem perveniat. Oportet enim finis principio respondeat et in prin¬ 
cipio praeponatur. 

— Ad tertium, dici potest quod primum hominem constitui posse 

alio in loco aut saeculo aut sidere quam in quo revera constitutus 
est. At ubi, omnibus materialibus tandem paratis, anima humana 
carni adjuncta est, cessavit illa universalis inquisitio naturae mate¬ 
rialis qua omnia genera piscium, avium, serpentium, quadrupedum 
dominum suum exspectabant. 

— Ad quartum hoc respondendum quod sicut Deus quae ratio 
humana fingit monstra non potest facere quia contradictionem im¬ 
plicant, ita non potest facere duas animas spirituales nisi altera 
vinculo quodam carnis humanae a prima separetur. Quod quidem 
ad omnipotentiam suam ostendendam tripliciter fecit: extractione, 
et parthenogenesi. Extractione quidem, cum ex carne Adam adjuto¬ 
rem sibi similem inquirentis Hevam extraxit ut in illo primo matri¬ 
monio figura sequentium contineretur totaque prolis humana in hoc 
divino amoris sacramento deinceps generaretur. Conjunctione autem, 
quia omnis prolis humana sic procedit. Parthenogenesi tandem, quod 
est mysterium, cum ex carne Virginis Spiritu Sancto ultra vires hu¬ 
manas generantis, naturam humanam Filii sui aeterni constituit. 

Sic patet omnes homines ex Adam derivari neque esse uspiam 
aliud animal rationale extra genus humanum. 


Dionysius Lepoutre (cure de DURY) 

Duriaci prope Ambianum ad Suminam in Gallia 
80. AMIENS (France). 

in opere cui nomen est “Geistesges- 
chichte des antiken Christentums” 
sapientium vivorum admirationem ex¬ 
citavit et plausum ob peritiam in fon¬ 
tium investigatione et rerum investi¬ 
gatarum expositione; nunc iterum hoc 
novo opere, magnae quidem molis si¬ 
mul ac pondere, amplam sibi laudem 
et honorem posterorum assecutus est, 
in eo enim argumentum, nequaquam 
facile, amplissima optimaque ratione 
tractat, ita ut omnes qui de hac re 
prius egerant sine dubio suparaverit 

mare possumus hoc opus omne tulisse 
punctum in argumento de quo agit 
omnesque vicisse scriptores qui de hac 

Hiccinbotiiam, J. — Greek and La- 
tin Literature. Methuen and Co 
LTD, 11 New Fetter Lane, Lon- 
don EC4, 1969, pp. XI-399. 

Graecarum latinarumque litterarum 
historiae non desunt, cum omni aetate 


apud omnes homines cultos semel ite- 

na babelica sermonum confusione. 
Cum vero multae obortae sint diffi¬ 
cultates ad fines hujus societatis adi¬ 
piscendos, oportebat omnium animos 
et conatus adunare ut fructus uberio¬ 
res percipi possent, praesertim hodie, 
cum latini sermonis studia multis in 
regionibus remitti ac paene jacere vi¬ 
demus, idque etiam in clericorum 
ephebeis et in ipsa Catholica Ecclesia. 
Voces et orationes, quae hac data oc¬ 
casione in Avennico Conventu reso¬ 
narunt, in hoc volumine receptae sunt, 
ut omnibus, adsentibus et absentibus, 
communi memoriae sint atque incita¬ 
mento ad omnium conatus et labores 
promovendos ut pro tanta causa enixe 
depugnare studeamus. 


Bibliografia d’Archeologia Clas¬ 
sica. “L’Erma” di Bretschneider, 
Roma, 1969, pp. 129. 

Hoc volumen tantum continet, per 
varias disciplinas ordinatum, plurimo¬ 
rum operum indicem ad Archaeologiam 
Classicam spectantium, hac nempe ra¬ 
tione dispositum: ad sculpturam 
(1-1089), ad picturam (1090-1890), ad 
architecturam (1891-2921), ad artes 
minores (2922-3154). 

Cazdaru, D. — Que es la Linguistica. 
Editorial Columbia, Buenos Aires, 
1966, pp. 60. 

Auctor in hoc fasciculo breviter 
proponit praecipua quae ad hanc no¬ 
vam disciplinam spectant, ut ea inter 
ignaros vulgentur; sunt quaedam ta¬ 
men de quibus philologi adhuc inter 
se disputant neque quid certum affer¬ 
re potest. 

Pierpaoli, M. — Britanni, Germani, 
Giudei presentati e giudicati da Ta¬ 
cito. Edizioni Calderini, Bologna, 
1969, pp. 75. 

Ad interpretationem in scholis fo¬ 
vendam proponuntur in hoc fasciculo 
in discipulorum commodum fragmen¬ 
ta quaedam Taciti, quibus confirmari 
potest, quid ipse de Britannis, de Ger¬ 
manis, de Judaeis senserit, praemissis 
quibusdam notulis quo facilior inter¬ 
pretatio reddatur. 

Giacone, A. e J. — Virgilio e Orazio. 
Antologia da tutte le opere. Para- 
via, Torino, 1969, pp. XI-222. 

Norcio, G. — Omero. Iliade Canto 
VI, Paravia, Torino, 1969, pp. 89. 

Fanada, R. — Cicerone. Pro Milone. 
Paravia, Torino, 1969, pp. 169. 

Haec tria opera ephebis destinata, 
qui in scholis secundae institutionis 
classicis scriptoribus graecis et latinis 
dant operam, ita disposita sunt ut ope 
notularum clarior fiat et argumentum 
et sensus verborum et rei de qua agi¬ 
tur. Hac ratione auctores illustrantur 
eorumque interpretatio levior fit et 
i ucundior. 

Testard, M. — Ciceron. Les De 
voirs. Livres II et III. Paris, So- 
ciete d’editions “Les P>elles Let- 
tres”, 1970, pp. 199. 

Mauricius Testard, clarus in Uni¬ 
versitate Lovaniensi Litterarum La¬ 
tinarum Professor, opus quod susce¬ 
perat feliciter finit, edendi nempe no¬ 
tissimam illam “De officiis” tracta¬ 
tionem, adjecta gallica interpretatione 
cum apparatu critico et notulis, qui¬ 
bus res majoris momenti illustrantur. 
Interpretatio fidelis est, clara, conso¬ 
na, fluens, composita, quae interpre¬ 
tem peritissimum praedicat. 

Andre, J. — Pline VAncien. Histoi- 
rc Naturelle. Livre XXI. Paris, So- 
ciete d edition “Les Belles Lettres”. 

1969, pp. 173. Livre XXII. Paris. 

1970, pp. 135. 

In libris XX-XXVI Plinius de na¬ 
tura florum et coramentorum agit, 
plura adducendo quae ad rem perti¬ 
nent. Librorum XXI et XXII inter¬ 
pretationem una cum latino textu, no¬ 
tulis criticis et commentariis Prof. J. 
Andre nunc recens edidit ad multo¬ 
rum hominum utilitatem, eorum prae¬ 
sertim qui disciplinae rerum natura¬ 
lium dant operam. Est enim Plinius 
fons praecipuus ubi thesaurus noti¬ 
tiaeque rerum naturalium ab antiquis 


scriptoribus graecis et latinis recepta 
continentur ideoque et ad usum lin¬ 
guae latinae et ad scientiam maxime 
commendandus. 

Testard, M. — Saint J er ome, Vapo- 
tre savant et pauvre du patriciat ro- 
main. Paris, Societe d‘edition “Les 
Belles Lettres”. 1969, pp. 242. 

Oportunissima est haec Sancti 
Hieronymi vita hac nostra aetate edi¬ 
ta, ut omnes magis in ipsius admira¬ 
tionem excitemur, qui tot tantaque 
virtutum exempla et documenta no¬ 
bis tradidit. Auctor curat proponere 
ea praesertim quae veram tanti viri 
et scriptoris imaginem reddant, ves¬ 
tigia illius vitae diligenter persequen¬ 
do et postea (pp. 109-237) ex scrip¬ 
tis ea seligendo quae Sancti Hierony¬ 
mi vitae et doctrinae magis respon¬ 
dent. Itaque lectores et exemplis et 
litteris ad ipsius imitationem incitan¬ 
tur. 

Pf.llkcrino, M. — Petrus et Paulus 
Martyres. Editrice Vita e Pensiero. 
Milano, 1969, pp. VIII-129. 

Michael Pellegrino aliique varii 
viri Mediolani in Catholica Univer¬ 
sitate anno MCMLXVII, in memo¬ 
riam martyrii Petri et Pauli, undevi- 
gesimo recurrente anno centenario, 
publicas lectiones habuerunt de rebus 
magni momenti ad Petrum et Paulum 
spectantibus; quae vero lectiones in 
hoc volumine editae in multorum 
commoditatem vulgantur. 

Steiner, G. — Fac les, R. — Homer, 
Prentice-Hall, Hemel Hempstead. 
Ilerts, England, 1962, pp. X-178. 

Vere immortalem Homerum appel¬ 
lare possumus neque unquam satis de 
eo dicere aut scribere valebis, etsi tot 

tantaque opera ei decursu temporum 
dicata sint. In hoc volumine XXVI 
studia continentur majoris vel mino¬ 
ris momenti plurium scriptorum, qui 
res valde diversas attingunt ad Home¬ 
rum et ad ejus poemata spectantes; 
sed omnium studiorum communis ne¬ 
xus et scopus hic unus est; videre 
quomodo per humanas litteras sensus 
animusque classicorum scriptorum 
sensim sine sensu usque in hodiernos 
scriptores permeaverit. 

Reutern, G. — Hellas. Urtext und 

Uebertragung. E. Heimeran Ver- 
lag-Miinchen, 1969, pp. 288. 

Momentum hujus operis ex eo pa¬ 
tet quod ab anno MCMXL quinquies 
jam editum est. Continet variorum 
scriptorum classicorum fragmenta se¬ 
lecta ad Graeciam antiquam spectan¬ 
tia, quae naturam virtutesque hujus 
populi et singularum ejus regionum 
condiciones illustrant atque collaudant. 
Maxima pars fragmentorum ex grae- 
cis scriptoribus sumuntur, nonnulla 
tamen ex scriptoribus latinis; quae 
omnia graeci ]>opuli gloriae luculen¬ 
tum testimonium constituunt. Singu¬ 
la testimonia seu textus graece aut 
latine proposita, in adjunta pagina 
germanica lingua versa apparent. Opus 
clauditur variis rerum, locorum, 
scriptorum indicibus. 

Kai.inka, E. — Philostratos, Die 

Bilder. -. Heimeran Verlag - Miin- 
chen, 1968, pp 524. 

Inter varios scriptores graecos 
qui nomine “Philostrato” cogniti sunt, 
invenitur Philostratus ille Flavius 
Lemnius Sophista, Iconum librorum 
auctor, qui nunc primum in collec¬ 
tione, cui nomen est “Tusculum’', 
magna cura graece et germanice edi¬ 
tur. Opus ante bellum omnium po¬ 


pulorum alterum ab Hernesto Kalin- 
ka paratum, recens ab Othone Schon- 
berger in germanicum sermonem ver¬ 
sum et apprime ordinatum publici ju¬ 
ris factum, ut eo uti in scholis supe¬ 
rioribus possint et magistri et disci¬ 
puli. Post amplam et auctoratam 
praefationem, in qua quaestiones enu¬ 
cleantur quae ad scriptorem et ad 
opus de iconibus pertinent (pp. 7-83), 
textus graecus continetur, apparatu 
critico dilatus, una cum germanica 
versione (pp. 84-267); commentarii 
sequuntur seu notulae magni momen¬ 
ti, quibus totum opus illustratur et 
facile intellectu evadit (pp. 268-478). 
Postea (pp. 479-488) litterarum or¬ 
dine proponuntur opera et disquisitio¬ 
nes praecipuae quibus de Philostrato 
deque ejus hoc opere agitur. Deni¬ 
que (pp. 493 524) icones seu imagi¬ 
nes additae sunt ex variis museis seu 
pinacothecis desumptae, quae diversis 
argumentis in opere Philostrati trac¬ 
tatis respondent. Opus est haud par¬ 
vae molis, plenum notitiarum et mag¬ 
nae utilitatis doctrinae. 

Biblioteca Nazionale: Serie dei 
Classici Greci e Latini : Testi 
con commento filologico diretti da 
Alessandro Ronconi e Giovani Pu- 
gliese-Carratelli. Casa Editrice 
Felice Le Monnier, Firenze, vols. 
I-VII, 1961-1968. 

Non possumus non ambabus mani¬ 
bus plaudere clarissimos professores 
Alexandrum Ronconi et Joannem Pu- 
gliese-Carratelli ob consilium initum 
edendi opera classicorum graecorum et 
latinorum uberrimo commentario di¬ 
tata, ea praesertim quae difficilius 
nostra aetate invenire licet. Septem 
jam volumina ab anno MCMLXI 
edita sunt, digna quidem quae mag¬ 
nis prosequamur laudibus. Pauca ta¬ 
men de singulis proferar i. 

Alrini, U. — Andocide, De reditu. 

Introduzione e commento, pp. lzO. 

Andocides, orator Atticus, natus 
anno ante Chr. circiter 440, impieta¬ 
tis accusatus, cum Hermae Athenis 
dejectae essent, aufugit, dein rediit, 
sed postea iterum exsulavit. Eum 
memorant Quintii. 12. 10. 21 et Am- 
mian. 30. 4. 5. Oratio “De reditu” 
in hoc primo hujus collectionis volu¬ 
mine graece editur, praefatione mag¬ 
ni momenti praemissa, in qua multa 
de auctore et oratione docte disseri¬ 
tur ; textus praeterea apparatu critico 
ornatur et eruditis ditatur commen¬ 
tariis, quibus melius percipiatur ora¬ 
tionis sensus et momentum. 

Ronconi, A. — Cicerone, Somnium 

Scipionis. Introduzione e commento. 
Seconda Edizione, 1967, pp. 160. 

Notissimum Ciceronis fragmentum, 
cui nomen est Somnium Scipionis, se¬ 
mel iterumque editum, in altero volu¬ 
mine hujus collectionis receptum est 
optimo quidem jure, cum de editione 
agatur magni momenti tum ob meri¬ 
tum praefationis tum ex pondere no- 
tularum. Clarus Ronconi Prof. qui 
tot scriptores de argumento hujus 
operis novit, ex eis, ut sedula apis, 
gratos carpsit fructus impigroque la¬ 
bore favos condidit suavissimos, iis 
omnibus qui hac copiosa et uberrima 
editione utantur. 

Albinu, U. — Andocide, De pace. In¬ 
troduzione e commento. 1964, pp. 

128. 

Haec altera oratio Andocidis ab 
Humberto Albini simili edita est ra¬ 
tione atque oratio “De reditu”, de 
qua supra mentionem feci. Tam prae¬ 
fatio quam notulae sunt omni laude 
dignae. His duabus orationibus Ando¬ 


cides, scriptor graecus plurimis fere 
ignotus, amicus forsan et quasi fa- 
UiiHaris evadet. 

Barigazzi, A. — Favorino, Opere. 

Introduzione, testo critico e com¬ 
mento. 1966, pp. XII-612. 

Opus sane magnae molis magnique 
laboris ad manus habemus. Colligere 
in unum opus fragmentarium et dis¬ 
persum Favorini Arelatensis, illud 
recte ordinare magnaque commenta¬ 
riorum copia ditare, simul scita prae¬ 
fatione ornare, non nisi magno labo¬ 
re fieri potuit; praesertim cum in 
praefatione longe lateque disseratur 
de stilo et lingua Favorini (pp. 27-73), 
argumento novo quidem et vera dif¬ 
ficultate praedito. Verum dico cum 
assero Adelmum Barigazzi commen¬ 
tatorem nobis praebuisse Favorini 
Arelatensis Opera omni numero per¬ 
fecta; unde in posterum opus erit ad 
hanc editionem redire iis omnibus qui 
de Favorino, sophista et rhetore Are- 
latensi, aliquid scire velint vel de eo 
dicere aut scribere. Inter plura testi¬ 
monia quibus Favorimus magna af¬ 
ficitur laude (pp. 87-135), liceat mihi 
hic proferre illud quod de eo Geli. 
XVI, 3,1 posteris reliquit: “Cum Fa¬ 
vorino Romae dies plerumque totos 
eramus, tenebatque animos nostros 
homo ille fandi dulcissimus, atque 
eum, quoquo iret, quasi ex lingua 
prorsum ejus capti prosequebamur, ita 
sermonibus amoenissimis demulcebat”. 

Pascucci, G. — C. Julii Caesaris, Be¬ 
llum Hispaniense. Introduzione, tes¬ 
to critico e commento. 1965, pp. 416. 

Bellum Hispaniense, breve quidem 
opus, in “Corpus Caesarianum” re¬ 
ceptum, nostris temporibus ea fortu¬ 
na caruit, quam reliqua opera Caesa¬ 
riana obtinuerunt. Jure igitur Joan- 

, nes Pascucci in illud ingenium labo¬ 
resque magna cura et patientia in¬ 
tendit, ut nobis reliqueret editionem 
criticam, quae possit a posteris prae¬ 
dicari. In ea maxime laudandus appa¬ 
ratus criticus, nimia cura et soller¬ 
tia confectus; laudanda etiam praefa¬ 
tio, praesertim caput linguae et stilo 
hujus operis dicatum; sed maxime 
laudandi ampli et accurati commenta¬ 
rii, qui opus integrum apprime illus¬ 
trant et explanant (pp. 111-393). Agi¬ 
tur enim de commentariis non tantum 
amplissimis, quod saepe vitio verten¬ 
dum est potius quam merito, sed de 
^commentariis quibus inest multum in¬ 
genii, disquisitionis, ardui laboris, 
quorum ope facilior reddetur textus 
interpretatio. 

Mariotti, I. — Marii Victorini, Ars 
grammatica. Introduzione, testo 
critico e commento. 1967, pp. X-262. 

Ut in aliis voluminibus hujus collec¬ 
tionis Italus Mariotti commentator 
maximas partes tribuit notulis seu 
comentariis quibus haec nova editio 
Artis grammaticae Marii Victorini 
ornatur, quin tamen nequaquam ne¬ 
glexerit alias partes operis, praefatio¬ 
nem scilicet et textum criticum. In 
praefatione agit primum de traditio¬ 
ne antiqua Artis Marii Victorini, de 
vita e jusque scriptis, denique de co¬ 
dicibus praecipuis in quibus Ars 
grammatica continetur. Textus (pp. 
65-96) nitidis typis editus, ad calcem 
varias offert codicum lectiones et doc¬ 
torum additiones et correctiones, quae 
sunt commentatoris curae ac diligen¬ 
tiae testimonium. Post textum criti¬ 
cum (pp. 97-247), notulas invenies, 
quae sollertiam peritiamque Itali Ma¬ 
riotti aperte praedicant ipsiusque doc¬ 
trinam atque eruditionem commen¬ 
dant. Opus clauditur indice (pp. 251- 
260) analitico rerum majoris momen¬ 


ti. Opus igitur omnino commendan¬ 
dum. 

Lamacchia, R. — M. Tulli Ciceronis, 
Epistola ad Octavianum. Introdu¬ 
zione, testo critico e commento. 

1S68, pp. X-150. 

In editione hujus collectionis textus 
criticus vulgatur, qui recens receptus 
erat in editione critica, cui titulus est, 
Pseudo-Ciceronis, EpistiTa ad Oc¬ 
tavianum (Centro Studi Ciceroniani, 
A. Mondadori ed., Roma, 1967), qui¬ 
que ab ipsa Rosa Lamacchia accurate 
paratum erat. Haec nova editio maxi¬ 
me commendatur praefatione et com¬ 
mentariis. In praefatione primum 
agitur de occasione, aetate, momento 
hujus epistulae; deinde de stilo et di¬ 
visione ipsius; postea de rebus quae 
in hac epistula continentur; denique 
ampliore ratione de duplici traditione 
manuscripta et de praecipuis codici¬ 
bus in quibus continetur. Commen¬ 
tarii, quibus haec nova editio ditatur 
(pp. 51-135), ad normam hujus co¬ 
llectionis, amplioribus notulis colligunt 
ea omnia quae ad rectam interpreta¬ 
tionem epistulae et ad illustrationem 
personarum, locorum, factorum, sen¬ 
tentiarum maxime praestant. Unde, ut 
prius allata volumina hujus novae 
collectionis, hoc postremum volumen 
omni laude dignum praedicandum pu¬ 
tamus. 

J. JlMENEZ DeLGADO, C.M.F. 

Longo, V. — Aretalogie nel mondo 
greco. I E pigra fi e papiri. Istituto 
di Pilologia Classica e Medioevale, 
Univ. di Genova, 1969. Pag. 1S7. 
L. 4000. 

Vincentius Longo hoc volumine 
textus illos per litterarum graecarum 
dicionem dispersos, qui ad “aretolo- 
giam” vulgo appellatam spectant, se- 

dulo colligit. Cum tamen quampluri- 
mae essent de origine, natura forma¬ 
que aretologiae quaestiones, primum 
sibi proposuit auctor haec omnia in 
introductione pertractare: 1. II con- 
cetto di aretologia (p. 11-34), 2. Li¬ 
miti dei concetto di aretologia 
(p. 34-56). 

Non nullis de re monitis praehibi¬ 
tis siglisque communiorum operum 
explicatis, textus graeci de Asclepio, 
Serapide, aliis diis, diis sine nomine, 
regibus eisque magis, larvis prostant. 
Quo finis ab auctore operi imponitur, 
ubi inscriptiones et papyri de areto¬ 
logia inveniuntur, textibus qui tradi¬ 
tione manu scripta ad nos pervene¬ 
runt in alterum volumen destinatis. 


Bo, D. — A. Persi Flacci Saturarum 

liber, Ed. Para via, Torino, 1969. 
L. 2300. Pag. XXXVr-175. 

Corpus scriptorum latinorum Para- 
vianum novo ornatur volumine quo 
in lucem editur A. Persi Flacci Sa¬ 
turarum liber. Jn hac editione ex ae¬ 
dibus Io. Baptista Paravia et Socio¬ 
rum prolata, primum praefatio prae¬ 
mittitur luculentissima de Persi satu¬ 
rarum codicibus et de eorum ratione, 
de Vitae Persi codicibus, de Persi vi¬ 
tae et saturarum commentario, testi¬ 
monia inde veniunt vetera de Persio 
poeta, conspectus Persi codicum pro¬ 
stat, librorum conspectus datur qui ad 
Persium ejusque saturas pertinent, 
Persi editiones praecipuae memoran¬ 
tur commentationesque quoque praeci¬ 
puae : deinde Vita A. Persi Flacci de 
commentario Probi sublata offertur; 
denique saturarum sex textus latinus 
apparet profusis eisque scitis annota¬ 
tionibus omne genus illustratus bre¬ 
vique apparatu critico instructus. Uti¬ 
lius reddunt opus indices nominum 
propriorum atque vocabulorum. 


Guaglianone, A. — Phaedri Augusti 
Liberti Liber Fabularum. Ed. Pa¬ 
ravia, Torino, 1969. Pag. XXXII- 
199. L. 2500. 

Quem recensuit librum Prof. Anto¬ 
nius Guaglianone legendum tradimus 
lectoribus; quorum si manibus versa¬ 
re interest, en eis omnia quae in eo 
tractantur: Praefatio (p. VII-XXV) 
praemittitur, ubi de Phaedri codicibus 
erudite agit auctor. Conspectus se¬ 
quitur editionum quae praecipue lau¬ 
dantur atque animadversionum com¬ 
mentationumque conspectus alter 
(p. XXVI-XXXII). Quibus rebus 
tractatis, Phaedri Augusti Liberti li¬ 
brorum quinque fabularum textus la¬ 
tinus prostat apparatu critico exorna¬ 
tus, apendice perottina quam dicunt 
adjecta (p. 3-113). Demum opus fini¬ 
tur indice nominum, indice omnium 
verborum quae vera exstant Phaedri 
concordantia, indice fabellarum per 
unumquemque librum digestarum. 

Lenz, E. W. — P. Ovidi Nasonis Ars 
Amatoria. Ed. Paravia, Torino. 
1969. Pag. XX-131. L. 1800. 

Cum editio haec in primis critica 
videatur, auctor nulli pepercit curae 
ad textum latinum rite constituendum 
atque stabiliendum. Quapropter codi¬ 
cibus fretus novissimis, qui superio¬ 
res auctores nondum reperti praeterie¬ 
runt, in praefatione erudite rem per¬ 
tractat ; quorum codicum conspectus 
eorumque et nomina et sigla dantur 
cum notitia fragmentorum, excerpto¬ 
rum, florilegiorum. His scite pertrac¬ 
tatis, E. W. Lenz Artis Amatoriae li¬ 
brorum trium textum latinum nobis 
offert apparatu critico instructum. In 
appendice, quo volumen finitur, non 
nulla corrigenda in lucem prodit auc¬ 
tor, quae ad Remediorum editionem 
anno 1965 in Corpore quoque Para- 

viano vulgatum spectant, ut non nul- 
iis ea erroribus liberentur correctio¬ 
nesque aliae addantur. 

Drower, S. M. — Syria c. 1550- 

1400 B. C. Cambridge Univ. Press. 
Vol. I-II. Pag. 65 et 65. 

Fasciculi duo quos critice recense¬ 
mus caput deciir.um corporis cui est 
index “Cambridge Ancient History' 7 
constituunt. In prima hujus decimi 
capitis parte historia Syriae saeculi 
sexti exploratur, ubi maximum ha¬ 
buit momentum necessitudo atque 
commercium cum Aegypto, Kasitis, 
ceterisque populis finitimis. In altera 
parte seu fasciculo, qui ut superior 
sexaginta quattuor etiam paginis 
constat, accuratissime perspectis ex¬ 
plorationibus quae in regione El- 
Amarna sunt peractae, res tanti mo¬ 
menti investigantur ut bellum, socie¬ 
tas, commercium, industria, religio, 
artes, litterae. Praeter brevem biblio- 
graphiam universam in paginis 45-65 
per amplam librorum operumque no¬ 
titiam S. M. Drower dat ad caput hoc 
decimum melius illustrandum. 

Huxley, H. H. — Corolla Camenae. 

University of Victoria, British Co- 
lunibia, 1969. Pag. 71. 

Prof. H. H. Huxley anno jam- 
jam MCMjLXITI in "lucem vulga¬ 
vit anthologica carminum latinorum 
minus usitatis metris compositorum, 
quae “CARMINA: MCMLXIII” ip¬ 
se inscripsit; cum optime anthologica 
illa ab omnibus suscepta essent atque 
probata, novis excerptis floribus frui 
in praesens possumus. Hoc pulcherri¬ 
mo volumine H. H. Huxley sexagin¬ 
ta septem carmina colligit latina quam 
plurium aetatis nostrae scriptorum 
cum accurata quoque anglica interpie 
latione. Non nulla tamen carmina ab 


ipso H. H. Huxley exarata sunt at¬ 
que non nulla etiam auctorum graeco- 
rum sunt conversiones. En parva an¬ 
thologica quibus et linguam latinain 
patet et poemata latina optima ad sen¬ 
sa et cogitata hodierna communicanda 
nostris hisce temporibus esse instru¬ 
menta. 

Petrus, J. — A la decourverte de 
VAntiquite. Ed. Fernand Nathan, 
1969, Paris. Pag. 125. 

Ante oculos habemus librum quem 
in operibus rerum historicarum divul¬ 
gandarum mumerari oportet. Gratu- 
lemur igitur auctoribus et editoribus 
quod tam pulchello velumine nos do¬ 
narunt. In eo, enim, vividissimo dicen¬ 
di genere, quam plurimii imaginibus 
colore depictis ac photographicis, prae¬ 
cipua historiae, cultus, monumento¬ 
rum, institutorum in memoriam nos¬ 
tram revocantur quibus nos homines 
exculti efficiendi historiae antiquae 
ope adjuvemur. Aegyptii, Babylonii. 
Sitmerii, Assyrii, Hebraei, Cretenses, 
Phoenices, Graeci, Romani, Barbari e 
tenebris quasi historiae excitantur hoc 
libro qui pueris praesertim et adules¬ 
centibus in deliciis erit. 

Gunther, J. — Jules Cesar. Ed. Fer¬ 
nand Nathan, Paris, 1969. Pag. 157. 

Sorokine, D. — Chatnpollion et les 
secrets de VEgypte. Ed. Fernand 
Nathan, Paris, 1969. Pag. 157. 

Officina libraria F. Nathan Lute¬ 
tiae Parisiorum corpus seu collectio¬ 
nem habet ubi vitas clarissimorum 
virorum in vulgus edit. Primum quod 
recensemus volumen haec de Caesare 
habet: Caesar et piratae. Urbs Roma 
Caesaris aetate. Caesaris familia. Ju¬ 
ventus Caesaris. Prima arma. Res pu¬ 
blica romana. In arena rei publicae 

Pompeius, Crassus et triumviratus. 
Caesaris legionarii milites. Alea jacta 
est. Bellum civile. Cleopatra. Ultima 
proelia. Caesar Romam redit. Idibus 
Martiis. Caesaris hereditas. Per haec 
omnia capita Caesar vivide revocatur 
cum dicendi genere tum imaginibus 
pictis quo volumen exornatur. 

Altero volumine vita clarissimi 
aegvptologi Champollion qui hierogly- 
phcs interpretari assecutus thesaurum 
antiquissimi cultus reseravit enarra¬ 
tur. Qui sapientis investigatoris Cham¬ 
pollion vitam legere incipiet jucundis¬ 
simo uno tractu absolvet quae inse¬ 
quuntur capita: Une vocation. Du ly- 
cee a 1'academie. La pierre de Rosette. 
A Paris. Etudes et obsession. Profe- 
seur a Grenoble. Les capriches de 
PHistoire. L’Empereur et le savant. 
Avant et apres Waterloo. Le suspect. 
Uexile. Le malade. Nouvelles mena- 
ces. La decourverte. Le triomphe. Vo- 
yage en Ttalie. Enfin... le pays des 
pharaons! A la decouverte de 1'Egyp- 
te ancienne. Une fin prematuree. 

Norbfrg, D. — Manuel pratique de 

latin medieval. Ad. Picard. Paris, 
1968. Pag. 212. 

En quartum volumen corporis ab 
officina libraria J. Picard editi sub 
indice: “Connaissance des Langues”, 
linguae latinae mediaevali dicatum. 
Prof. D. Norberg breviter historiam 
linguae latinae enarrat jam inde ab 
extrema imperatorum aetate usque ad 
linguam latinam post annum 1000 me¬ 
dii aevi. Deinde Prof. Norberg tex¬ 
tuum latinorum seriem colligit inter¬ 
pretatione francogallica illustratam: 
textus seliguntur ab oratione quadam 
sancti Caesarei Arelatensis usque ad 
Hugum Genabensem, annalibus Sa¬ 
lernitanis non nullisque sequentiis 
magis cognitis in historia linguae la¬ 
tinae medii aevi in serie inclusis. Et 


textum et interpretationem commenta¬ 
rium quorumdam verborum comitatur, 
ut discrimen inter linguam latinam 
classicam et mediaevalem pateat. His 
anthologicis non desunt neque frag¬ 
menta carminum neque solutae ora¬ 
tionis rhythmicae neque solutae ora¬ 
tionis ad narrandum usitatae. 

Schmitz, A. — La premidre catili - 

naire de Ciccron. Ed. De Sikkel, 
Anvers, 1969. Pag. 67. 

Lectoribus praebemus opusculum 
quod verum nobis videtur exemplum 
in praeparando pro scholis textu quo¬ 
dam scriptorum latinorum. Primum 
introductio praemittitur, ubi fontes 
antiqui revocantur atque selecta bi¬ 
bliographia, de partibus rei publicae 
agitur, de Cicerone e jusque philoso¬ 
phia politica, de re Catilinaria. Deinde 
textus latinus insequitur; textus quo¬ 
que additicii latini et francogallici ad¬ 
junguntur quibus negotium Catilina¬ 
rium illustratur. Utilissimum ducimus’ 
“Glossarium”, ubi quaedam voces' 
quae definitione sociali indigent, ex-' 
plicantur. Denique primae Catilinariae 1 
exstructuram logicam investigat auc¬ 
tor, addito conspectu graphico totius' 
orationis Ciceronianae. 

Vfrdifr. R. L. — Initiation an latin. 

Ed. Hatier, Paris, 1969. Pag. 80. 

Difficile tam paucis paginis plura 

dicere atque copiosiora, cum quis ad 

ingrediendam linguam latinam ducere’ 

alumnos velit. Opus prorsus novum 

ad rationem viamque docendi quod' 

spectat. Prima fasciculi parte auctor 

demonstrare contendit linguam fran- 

cogallicam filiam esse latinae soro-' 

renique multarum linguarum euro- ! 

» 

paeartim. Secunda autem parte indo-' 
les linguae latinae cum francogallicae’ 
comparatur. Tertia demum pars quas-' 

dam offert lectiones quae in univer¬ 
sum ad historiam, vivendi genus, in¬ 
stituta, artes attinent. Praeter alumni 
librum alius professori commodatur, 
ul>i non nulla inveniuntur ad singula 
capita enucleanda atque explicanda. 

Andre, J. — Ovide: Tristes. Socie- 

te d'Edition “Les Belles Lettres”, 
Paris, 1968. Pag. LII-176. 

Est cur gaudeamus hoc novo volu¬ 
mine a societate “Les Belles Lettres” 
edito quo corpus Ovidianum locuple¬ 
tatur. Haec in primis editio textuali 
indole eminet; interpretatio vernacula 
plane elegans et accurata omnino no¬ 
bis arridet, dum annotationes, quam¬ 
vis opportunae, nimis forte videntur 
breviores. Introductio omnibus proba¬ 
bitur cum plurima ad bene intellegen¬ 
dum Ovidium tractentur: quare in 
exilium missus sit, qua poena sit poe¬ 
ta relegatus, quo tempore Roma dis- 
ceserit, quod habuerit iter, quo pac¬ 
to Ovidius Tomis sit conversatus, quo 
modo quibusque conscripserit Tristes. 
Manu scripta tandem investigat auc¬ 
tor primi, secundi tertiique ordinis 
atque archetypum simul atque prae¬ 
cipuas Tristium editiones. In extremo 
volumine utilis nominum index nec- 
non tres chartae geographicae pro¬ 
stant. 

Boella, U. — Lettere a Lucilio di 

Lucio Anneo Seneca. Ed. U.T.E.T., 
Torino 1969. Pag. 1039. L. 9000. 

Officina libraria U.T.E.T. mag¬ 
num exegit monumentum quo memo¬ 
ria Senecae perseveret hoc volumine 
Litterarum ad Lucilium italico sermo¬ 
ne conversarum. Volumen omnibus 
quamvis exquisitissimis criticis proba¬ 
bitur ; introductio enim in mundum 


4 T 

Senecae nos manu quasi ducit, ubi Cor¬ 
dubensis scriptor litteras exaravit; 
non nulla praecipua fuse eruditeque 
tractantur, quae ad rem pertinent qui¬ 
busque viginti Senecae libros expli¬ 
centur atque illustrentur. Ouid vero 
de interpretatione? Prof. Boella, quan¬ 
tum fieri potuit, fidem textus lati- 
ni studuit religiose conservare eam 
scite componens cum vivido genere 
dicendi, ut Senecam saepe interpreta¬ 
tu difficilem eleganti hodiernaque 
lingua italica nobis redderet. Paucis 
verbis, en opus ouod laudibus sum¬ 
mis extollatur dignum existimamus 
lectoribusque jure meritoque com¬ 
mendamus. 

Levi, M. A. — Uellenismo e Vascesa 

di Roma. Ed. U.T.E.T., Torinc, 
1969. Pag. 494. L. 6000. 

Meritum M. A. Levi in eo est ut 
quaestionem historicam hellenismi 
(venia sit insolenti verbo!) e jusque 
cum Roma necessitudines hodierna ra¬ 
tione judicioque retractaverit. En ti¬ 
bi totius operis index: I. L’ellenismo 
eurasiatico. II. L’ellenismo egiziaho. 
III. II “sistema” ellenistico. IV. Una 
nuova potenza nel Mediterraneo cen¬ 
trale. V. Le guerre puniche e la nuova 
situazione mediterranea. VT. II mon- 
do romano-italico e il Mediterraneo. 
VII. Roma e 1'Italia, da Silia alia 
morte di Cesare. VIII. La trasforma- 

i 

zione dei mondo classico sotto il do¬ 
ni’ nio romano. Quae omnia capita .->i 
legeris, quantum Romae —quae ul¬ 
tima quasi hellenismi sedes exstitit— 
fuerit momentum in divulgando atque 
fovendo cultu hellenistico per orbem 
terrarum intelleges. Opus aestimamus 
utilissimum cum archaeologis tum ex¬ 
cultis vt-is qui sese in hellenismi Ins- 
toria initiare velint. 

Coi.marino, T. — Bo, D. — Le opere 
di Quinto Orazio Flacco. Ed. 
U.T.E.T., Torino. 1969. Pag. 598. 
L. 6000. 

Quibus Venusinus poeta in deli¬ 
ciis est, magnopere celebrabunt hanc 
nitidam venustamque editionem. Non 
nulli tamen praefatio, quae in limine 
voluminis praemittitur, nimis forsitan 
brevis videatur, sufficiens autem ut 
Horatii vita, juvenilis ejus institutio, 
ingenium, opera ^orumque in litteris 
latinis vis ac momentum in memo¬ 
riam recentium hominum revocentur. 
Utilis sane nota bibliographica, nec- 
non et editionum criticarum et editio¬ 
num quae commentariis sunt instruc¬ 
tae et scholiorum notitia. Ad interpre¬ 
tationem vernaculam quod attinet, 
paucis verbis judicium promere au¬ 
demus: accurata, vivida, elegans, Ho¬ 
ratio jure digna, adeo ut Venusimi 
lectio expeditissima fiat atque simul 
jucundissima. In extremo opere index? 
nominum propriorum utilis prostat 
lectoribus. 

» 

Pamdini, V.-Castorixa, E. — 
Storia della letteratura latina. Edi- 
zioni Scolastiche Patron, Bologna, 
1969. Pag. 535. L. 2600. 

Cimi. Prof. V. Paladini et E. Cas- 
torina hoc volumine scholasticis adju¬ 
mentum ad praecipua litterarum lati- 
narum cognoscenda offerre volunt. 
Quae autem praecipua non chronolo- 
gicis neque biographicis ceterisque 
factis circunscribuntur, sed praeser¬ 
tim quibusdam lineamentis historicis, 
ubi r>->teat nuo modo homines cogita¬ 
ta evolverint eademque certis dicen¬ 
di generibus lapsu temporum expres¬ 
serint, quibus mediis maximorum 
scriptorum opera ad manus nostras 
pervenerint, qua interpretatione ad 
quaestiones chrotiologicas criticasque 


quod attinet scripta litteraria tracten¬ 
tur. Quae omnia auctores attigisse hoc 
volumine existimamus IX saecula his¬ 
toriae litterarum lati narum dividendo 
in viginti temporis spatia quae non 
tantum litterariis verum etiam politi¬ 
cis ac socialibus condicionibus respon¬ 
dent. 


Calfoli, G. — Cornifici Rhetorica ad 

C. Herennium. Casa Editrice Prof. 

Patron, Bologna, 1969. Pag. XII- 
498. L. 7400. 

Maximas Prof. G. Calboli gratias 
habemus quod in lucem vulgavit opus 
quo “Rhetorica ad C. Herennium” 
subtiliter eruditeque retractatur. In 
introductione auctor quaestiones ex¬ 
ponit philologicas, litterarias, histori¬ 
cas: de Rhetoricae scriptore, cui des¬ 
tinetur, de tempore quo exarata sit, de 
indice seu titulo operis, de condicio¬ 
nibus et adjunctis rhetoricis, de phi¬ 
losophia auctoris ejusque in re poli¬ 
tica studiis, de doctrina figurarum in 
Rhet. Her. deque quattuor librorum 
analisi. Annotatione critica, quam Cal¬ 
boli vocat, siglorum conspectus via- 
riaeque Jectiones codicum continen¬ 
tur. Textus latinus pag. 95-203 et 
commentarium pag. 208-437 volumi¬ 
nis occupant. Extremae paginae exor¬ 
nantur bibliographia, ubi editiones, 
tractatus, lucubrationes praecipuae ad 
Rhet. Her. spectantes memorantur 
(p. 441-456). Volumen finitur indice 
nominum propriorum quae in Rhet. 
Her. leguntur et indice locorum an 
aliis scriptoribus memoratorum. 
Opusculo separatim edito, quod 118 
paginis constat, accuratissima G. Cal¬ 
boli quoque vulgatur interpretatio 
italica ab eadem officina libraria 
R. Patron typis accurate mandata. 

Marianus Molina, C.M.F. 



BIBLIOGRAPHIA 


* 


Maranon Baigorri, G. — Las bue- 

nas noches a tus hijos. Ed. Studium, 
Madrid, 1969. Pag. 388. 

Pueros instituere, in primis eorum 
mentes animosque imbuere veritate, 
amore, pulchritudine summum vide¬ 
tur officium parentum. Quare G. Ma¬ 
ranon Baigorri, paterfamilias indefes- 
susque doctrinae Christianae magister, 
hoc volumine nititur parentibus opes 
commodare, quibus et cor et intellec¬ 
tum liberorum enuntriant veritatibus 
sensisque per exempla captu facillima, 
brevia, vera explicatione doctrinali 
illustrata mentique puerorum accom¬ 
modata. Prima pars liberis quinque et 
sex annorum explicanda destinatur, 
altera liberis septem et octo annorum, 
tertia liberis novem et decem, ultima 
ad institutionem socialem moralem- 
que impertiendam liberis undecim et 
duodecim annorum. 


Serer, V. — Renovacion de la vida 
religiosa. Resortes psicopedagogicos. 
Ed Studium, Madrid, 1968. Pagi¬ 
na 241. 

Plurimae res sunt apud homines 
quae permixtim usurpantur: aliud est 
communitas ehristiana quam aequa¬ 
tionis bonorum doctrina; aliud liber¬ 
tas quam intemperantia atque licen¬ 
tia ; aliud apostolatus quam studium 
ad suam religionem convertendi; aliud 
caritas quam indulgentia; aliud sen¬ 
tiendi facultas quam libido; aliud jus¬ 
titia quam intolerantia; aliud oboedien¬ 


tia quam servile obsequium; aliud hu¬ 
mana quam mundana; aliud collo¬ 
quium seu dialogus quam altercatio... 
Quae omnia aliaque quamplurima 
eaque maximi momenti ad vitam re¬ 
ligiosam renovandam spectantia in 
hoc volumine continentur rationibus 
quoque psychopaedagogicis hodiernis 
alti sensus christiani illustrata. 

Na fria Esteban, A. — Ritmo. E. 
Studium, Madrid, 1969. Pag. 128. 

Ordonez, V. — Intenta orar can¬ 
tando. Ed. Studium, Madrid, 1969. 

Pag. 184. 

En duo opuscula ad Christianam 
orationem habendam; quorum autem 
indoles ac via sunt plane diversa. 
Opusculum A. Nafria Esteban juve¬ 
nibus in primis destinatur ut sibi ma¬ 
teriam ad orandum sumant ex libro 
qui totum aestum vitae lucemque ha¬ 
bet quique “evangelico rhythmo” (un¬ 
de index “RITMO”) pro adulescen¬ 
tibus conscriptus est. Alterum V. Or¬ 
donez opusculum anthologica quae¬ 
dam videtur carminum ab auctore 
conscriptorum canticisque jam cogni¬ 
tis atque usitatis accomodatorum. 
Quod orandi genus, quo et sensa et 
cogitata vocis ope exprimuntur, illud 
auctoris propositum: “Oratio tua 
quasi canticum” assecutum est. 

Marianus Molina, C. M. F. 

